Pendedahan: Najib pilih ‘keistimewaan’ paling mahal selepas tolak tanah ‘lebih murah’

Najib Razak memilih tanah paling mahal dalam senarai elaun perumahan yang ditawarkan kerajaan kepadanya, MalaysiaNow difahamkan susulan siasatan lanjut terhadap kontroversi rumah bernilai RM100 juta untuk bekas perdana menteri yang disabitkan pertuduhan jenayah tersebut.MalaysiaNow turut difahamkan Najib boleh sahaja memilih elaun sewaan bulanan sebanyak RM10,000 jika memilih untuk kekal menduduki kediamannya yang terletak di Taman Duta ketika ini, atau tinggal di rumah kerajaan yang lengkap dengan kemudahan tanpa sebarang pemindahan hak milik.“Namun dia secara peribadi hantar permohonan untuk pilihan yang lebih mahal iaitu kerajaan anugerahkan satu plot tanah. Selain itu, dia juga pilih untuk kerajaan bina rumah di atas tanah tersebut,” kata sumber yang maklum dengan undang-undang mengenai penyelenggaraan pegawai tinggi kerajaan dan penjawat awam kanan kepada MalaysiaNow.Difahamkan, Najib secara peribadi melawat tapak tersebut sebelum secara rasmi menyatakan hasratnya mengenai hartanah awal tahun ini, ketika beliau dilihat sibuk menyerang pentadbiran Muhyiddin Yassin dengan menuduhnya mengabaikan kebajikan rakyat Malaysia yang terjejas akibat pandemik Covid-19.Permohonan beliau untuk mendapatkan tanah itu hanya mendapat perhatian serius selepas pelantikan Ismail Sabri Yaakob sebagai perdana menteri, menggantikan Muhyiddin berikutan penggulingan pengerusi Bersatu itu daripada pentadbiran kerajaan didalangi Najib dan presiden Umno Ahmad Zahid Hamidi dengan sokongan ketua pembangkang Anwar Ibrahim.Bahagian yang ditonjolkan dalam gambar udara Bukit Petaling, Kuala Lumpur adalah lokasi plot tanah di mana pembinaan rumah percuma untuk Najib Razak dicadangkan, ia menelan perbelanjaan kerajaan sebanyak RM100 juta.Bagaimanapun, langkah itu menerima bantahan dari dalam Kabinet Ismail sendiri, termasuk menteri-menteri kanan Tengku Zafrul Aziz dan Mohamed Azmin Ali, Menteri Kesihatan Khairy Jamaluddin dan Menteri Alam Sekitar dan Air Tuan Ibrahim Tuan Man.Semalam, Najib mempertahankan “hadiah” tersebut dan menyifatkannya tidak menyalahi undang-undang selepas diserang apabila isu tersebut dibangkitkan oleh Dr Mahathir Mohamad dalam sidang Dewan Rakyat.Ahli Parlimen Pekan itu berkata beliau memilih satu dari tiga pilihan aset hartanah yang ditawarkan oleh kerajaan.“Tanah kerajaan dekat Dewan Bahasa dan Pustaka sebab keluarga saya rasa lokasi itu paling sesuai bagi mereka,” katanya sebelum menyenaraikan jasa-jasa yang dicurahkan kepada negara sepanjang sembilan tahun penggal pentadbirannya.Najib turut menafikan tanah tersebut akan menyebabkan kerajaan menanggung kos sebanyak RM100 juta sambil menambah berita mengenai permohonan beliau untuk mendapatkan tanah tersebut sengaja didedahkan berkebetulan dengan dengan Pilihan Raya Negeri (PRN) Melaka yang beliau terlibat dalam kempen calon-calon Barisan Nasional (BN).Tanah ‘lebih murah’, kos lebih rendahSiasatan MalaysiaNow, yang terawal mendedahkan keputusan untuk menghadiahkan tanah tersebut kepada Najib, menunjukkan plot tanah tersebut terletak di Bukit Petaling, salah satu hartanah paling mahal di Kuala Lumpur.Berkeluasan kira-kira 120,000 kaki persegi atau 2.8 ekar, tanah kosong itu memiliki saiz lebih besar daripada dua padang bola sepak.Dr M pertikai rumah bernilai RM100 juta untuk ‘penyangak’Zafrul, 3 menteri lain antara yang bantah ‘hadiah’ rumah RM100 juta kepada Najib?Pendedahan: Najib bakal dapat rumah percuma bernilai RM100 juta di kejiranan mewah KLSatu sumber berkata Najib memilih tanah itu berbanding satu lagi tawaran kawasan lain, yang turut terletak di kawasan kejiranan mewah, di mana kerajaan hanya perlu membayar separuh daripada jumlah tersebut.“Tanah yang dia tolak itu terletak satu kawasan di Jalan Duta, dan ia berukuran dua pertiga daripada saiz tanah yang Najib mahu dapatkan.“Mengikut harga pasaran semasa, tanah hanya memerlukan kerajaan membayar RM20 juta lebih murah dari tanah yang dia pilih,” kata sumber.Semakan menunjukkan pilihan hartanah “lebih murah” yang ditawarkan kepada Najib itu mempunyai nilai pasaran kira-kira RM45 juta, bersama banglo dua tingkat di tapak tersebut.“Kerja-kerja baik pulih dan ubah suai mewah kawasan itu akan menyebabkan kerajaan mungkin menanggung kos antara RM3 hingga RM5 juta,” kata seorang kontraktor pengubahsuaian rumah ketika diminta membuat anggaran kasar.Dengan anggaran tersebut, ia akan menjadikan jumlah kos untuk menyediakan rumah percuma kepada Najib adalah kurang dari RM50 juta.MalaysiaNow sebelum ini melaporkan kerajaan bersetuju membelanjakan RM100 juta untuk menghadiahkan hartanah untuk Najib di bawah Akta Ahli Parlimen (Saraan).Jumlah besar itu mengambil kira nilai pasaran hartanah serta kos pembinaan rumah di plot tersebut.Semakan dengan beberapa pakar hartanah mewah di Kuala Lumpur menunjukkan lot kosong di Bukit Petaling yang dipilih Najib boleh mencecah hampir RM70 juta mengikut nilai pasaran semasa.“Jadi jika kerajaan bersetuju untuk membelanjakan RM100 juta, itu bermakna rumah yang akan dibina akan menelan kos RM30 juta,” kata seorang pakar hartanah mewah yang berpangkalan di Bukit Damansara.Sejak MalaysiaNow pertama kali mendedahkan hadiah kontroversi kerajaan kepada Najib pada 12 November, media sosial dibanjiri kecaman rakyat Malaysia berhubung keputusan tersebut, ramai daripada mereka memetik sabitan kesalahan jenayah rasuah terhadap beliau tahun lalu.Sejak ditumbangkan daripada kuasa dan berdepan puluhan pertuduhan rasuah, Najib menjenamakan semula dirinya sebagai jaguh rakyat biasa menggunakan slogan “Bossku” yang digunakan secara meluas di platform media sosial.Beberapa serbuan susulan kejatuhannya, pihak berkuasa menyita senarai panjang barangan mewah termasuk barangan kemas, jam tangan, beg tangan mewah yang bernilai ratusan juta ringgit di mana penyiasat mempercayai ia berkait dengan skandal 1MDB.Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.Rayuan Najib bagi sabitan kes tersebut masih berjalan ketika ini.Beliau juga dilarang untuk melakukan perjalanan ke luar negara sejak 2018 namun berjaya mendapatkan pasport untuk ke Singapura akhir bulan ini.Bulan lalu, beliau juga memenangi permohonannya terhadap tuntutan Lembaga Hasil Dalam Negeri (LHDN) bulan lalu bagi menangguhkan pembayaran kira-kira RM1.7 bilion cukai tertunggak.Pada Ogos, sejumlah RM114 juta tunai yang disita pada 2018 dikembalikan kepada beliau, susulan kegagalan kerajaan untuk membuktikan wang tersebut diseleweng dari 1MDB.


Jepun, Australia mungkin buat rondaan di Laut China Selatan dengan AS, Filipina, kata duta

Filipina sedang berbincang untuk memasukkan Australia dan Jepun dalam pasukan rondaan bersama di Laut China Selatan dengan Amerika Syarikat (AS), kata seorang diplomat kanan pada Isnin.
“Mesyuarat telah pun ditetapkan dan kita mungkin minta Jepun dan Australia sertai,” kata Duta Besar Filipina ke AS Jose Manuel Romualdez kepada Reuters.
"Mereka ingin menyertai rondaan bersama untuk memastikan ada kod tingkah laku dan ada kebebasan navigasi," katanya sambil menambah ia belum dimuktamadkan.
Jika rancangan itu menjadi kenyataan, ia adalah kali pertama Filipina menyertai rondaan maritim pelbagai hala di Laut China Selatan, satu langkah yang mungkin akan menimbulkan kemarahan Beijing, yang mendakwa sebahagian besar laut itu sebagai wilayahnya.
Kementerian luar Australia dan kedutaan AS dan China di Manila tidak segera menjawab komen berasingan Reuters.
Jepun akan "meneroka kemungkinan untuk bekerjasama dengan rakan kongsi bagi memperkukuh penguatkuasaan undang-undang maritim", kata kedutaannya di Manila pada Selasa, sambil menambah tiada rancangan atau perbincangan khusus mengenai rondaan bersama.
Rundingan rondaan dan penglibatan baharu dengan AS menggariskan betapa Presiden Filipina Ferdinand Marcos Jr telah menyelaraskan semula negaranya dengan sekutunya, menjauhkan diri daripada pendekatan bermusuhan dengan Washington seperti yang dilakukan Rodrigo Duterte sebelum ini.
Australia dan AS secara berasingan membincangkan rondaan bersama dengan Filipina, di tengah-tengah kebimbangan mengenai ketegasan China di Laut China Selatan.
AS, Jepun dan Australia sudah menjalankan latihan tentera laut tiga hala, dan rondaan bersama dengan negara-negara itu "bagus untuk Filipina dan untuk seluruh kawasan", kata Romualdez, sambil menambah: "Kami mahu ada kebebasan pelayaran."
Rondaan itu "mungkin pada mulanya dari negara ke negara" sebelum berkembang "kerana ini adalah sekutu kita, negara yang berfikiran sama", katanya.
Prospek blok empat negara yang berkawal bersama di perairan akan menghantar mesej bersatu kepada China, yang mengekalkan kehadiran ratusan kapal merentasi Laut China Selatan bagi menegaskan tuntutannya.
China dituduh oleh beberapa jiran Asia Tenggara kerana mengerahkan pengawal pantai dan tentera lautnya untuk membuli nelayan mereka dan mengganggu misi bekalan semula dan penerokaan tenaga. China mengekalkan pendirian yang ia melindungi wilayahnya.
Menteri Pertahanan Australia Richard Marles minggu lalu berkata Australia mahu mengembangkan hubungan pertahanan dua hala dengan Filipina dan rondaan bersama adalah "langkah seterusnya".
Jepun, Australia dan AS merupakan antara berpuluh-puluh negara yang mengiktiraf kes timbang tara penting pada 2016 yang dimenangi oleh Filipina yang membatalkan tuntutan wilayah China itu.
Beijing tidak mengiktiraf keputusan itu, berkata ia menghormati kebebasan pelayaran tetapi menentang tindakan yang menjejaskan apa yang dianggap kedaulatannya.


Zahid desak kerajaan laksana titah Agong, atau dianggap derhaka institusi Raja Melayu

Umno hari ini menggesa kerajaan Perikatan Nasional untuk menjalankan sidang Parlimen dalam masa 14 hari mengatakan jika kerajaan gagal melaksanakan maka mereka boleh dianggap sebagai menderhaka kepada institusi Raja Melayu.Dalam kenyataan hari ini, Presiden Umno Ahmad Zahid Hamidi berkata amat mustahak untuk Parlimen bersidang segera bagi membawa pelbagai tuntutan dan harapan rakyat yang sedang kesempitan dalam mendepani pandemik Covid-19.“Umno menyokong penuh kedua-dua kenyataan media Istana Negara dan Penyimpan Mohor Besar Raja-Raja yang menzahirkan pendirian Seri Paduka Baginda Yang di-Pertuan Agong dan Raja-Raja Pemerintah yang menitahkan agar Parlimen segera bersidang.“Justeru, tidak perlulah berdolak-dalik lagi istilah ‘secepat mungkin’ dan ‘segera’ yang digunakan di dalam kedua-dua kenyataan media perihal Sidang Parlimen, yang hakikatnya menzahirkan kesepakatan Yang di-Pertuan Agong dan Raja-Raja Pemerintah.Zahid turut berkata satu mesyuarat khas Majlis Kerja Tertinggi akan diadakan bagi memuktamadkan tindakan selanjutnya.Terdahulu, beberapa pertemuan telah diadakan di Istana Negara antara Yang di-Pertuan Agong Sultan Abdullah Sultan Ahmad Shah dan pemimpin-pemimpin parti politik.Selepas Perbincangan Khas Raja-Raja Melayu susulan siri pertemuan tersebut, Agong telah mengeluarkan kenyataan supaya sidang Parlimen Parlimen perlu diadakan secepat mungkin bagi membolehkan ordinan darurat dan Pelan Pemulihan Negara dapat dibahaskan di Dewan Rakyat.Dalam kenyataan lain, Raja-Raja Melayu turut menyuarakan persetujuan mereka terhadap Agong yang mahu sidang Parlimen diadakan segera selain menyatakan tiada keperluan untuk darurat diteruskan selepas 1 Ogos depan.Parlimen dan Dewan Undangan Negeri sudah ditangguh sejak darurat diisytiharkan pada Januari lalu bersama pelaksanaan perintah kawalan pergerakan.


Tanggungjawab generasi kita laksana Perjanjian Malaysia 1963, kata Anwar

Sudah menjadi tanggungjawab generasi kita pada masa ini untuk melaksana apa yang terkandung dalam Perjanjian Malaysia 1963 (MA63), kata Perdana Menteri Anwar Ibrahim.
Beliau berkata ini kerana MA63 merupakan sebuah perjanjian dan ikrar yang telah dimeterai pemimpin-pemimpin negara terdahulu bagi membentuk negara bernama Malaysia, justeru menjadi tanggungjawab generasi kita pada masa ini melaksana MA63 dengan setia dan ikhlas.
“Saya tidak bimbang (mengenai MA63) kerana sejak ambil alih kerajaan, kerajaan ini antara keutamaan kita selesaikan masalah merundung negara kita berpuluh tahun, tiap kali saya ke Sabah tidak habis dengar masalah perlaksanaan MA63.
“Enam bulan (ambil alih kerajaan) alhamdulillah, syukur kerana kerjasama Ketua Menteri Hajiji Noor dan pasukan negeri serta Persekutuan, saya minta Timbalan Perdana Menteri  Fadillah Yusof pengerusikan, hampir keseluruhan permasalahan itu selesai dengan baik,” katanya.
Beliau berkata demikian ketika berucap pada Majlis Penutupan Sambutan Pesta Kaamatan 2023 di Dewan Hongkod Koisaan, Persatuan Kebudayaan Kadazan Dusun (KDCA) di Penampang hari ini.
Majlis itu dirasmikan Yang Dipertua Negeri Sabah Juhar Mahiruddin dan turut hadir Hajiji; Timbalan Ketua Menteri I Jeffrey Kitingan yang juga Pengerusi Jawatankuasa Sambutan Pesta Kaamatan 2023 dan Presiden KDCA Joseph Pairin Kitingan.
Sementara itu, Anwar berkata dasar Malaysia Madani dalam Kerajaan Perpaduan bukan sahaja bermatlamat untuk mengangkat Sabah dan Malaysia dalam pelbagai bidang antaranya ekonomi dan pendidikan, tetapi dalam masa sama ‘mengakar’ budaya serta tradisi tersendiri.
“Kita ada cita-cita dalam Malaysia Madani, menjadikan Sabah dan Malaysia negara unggul, hebat ekonominya kuat tahap pendidikan dan teknologinya tetapi tetap mengakar ke akar budaya tradisi kita sendiri.
“Menghormati bukan sahaja menghormati toleransi tetapi menghormati apresiasi ada kekuatan, kehebatan, keindahan masing-masing lihat kepelbagaiannya, budayanya. Apa hebatnya manusia kalau tiada sifat manusiawi, sifat insaniah saling mencintai kepelbagaian satu sama lain,” katanya.
Justeru, katanya kerajaan pada masa ini bersungguh-sungguh mahu meyakinkan rakyat bahawa ini adalah fasa baharu Malaysia yang mahu memenangkan semua rakyat yang bernaung di bawahnya.
Dalam pada itu, perdana menteri dalam majlis itu turut mengumumkan peruntukan sebanyak RM1 juta untuk KDCA melaksanakan pelbagai aktiviti persatuan itu dan masyarakat tempatan terlibat.


Bekas penasihat media Najib setuju pulangkan RM7 juta

Bekas penasihat media Najib Razak, Paul Stadlen yang didakwa pada 2019 kerana penggubahan wang melibatkan RM14.3 juta, bersetuju untuk berunding dengan kerajaan, yang bakal menyaksikan lebih RM7 juta dipindahkan ke akaun amanah 1MDB.Suruhanjaya Pencegahan Rasuah Malaysia (SPRM) berkata, Stadlen bersetuju untuk melepaskan dengan rela hati keseluruhan wang berjumlah RM7,192,873.84, dan keseluruhan wang tersebut akan dipindahkan ke akaun 1MDB.“Perkara tersebut diputuskan setelah mengambil kira bahawa jumlah itu adalah wajar untuk dilucut hak,” kata SPRM dalam satu kenyataan hari ini.“Sehubungan dengan itu, kes terhadap beliau ditarik balik.”Stadlen yang bekerja untuk Najib selama sembilan tahun, meninggalkan Malaysia selepas Barisan Nasional (BN) kalah pada pilihan raya umum 2018.Dia didakwa “in absentia” (tanpa kehadirannya) di Kompleks Mahkamah Kuala Lumpur atas tuduhan mengubah wang haram berjumlah RM15 juta pada 20 Februari, 2019.Mengikut pertuduhan pertama, Stadlen didakwa mengarahkan pembayaran melalui 27 urus niaga membabitkan hasil aktiviti pengubahan haram berjumlah sekitar RM8.2 juta dari akaun pelanggan firma guaman, Tetuan Hafarizam Wan Aisha Mubarak, kepada beberapa individu dan syarikat itu antara Jun hingga Disember 2014.Bagi pertuduhan kedua pula, lelaki berkenaan dituduh mengarahkan pembayaran melalui 16 urus niaga hasil aktiviti pengubahan haram berjumlah sekitar RM6.1 juta dari akaun pelanggan firma guaman sama kepada beberapa individu dan syarikat itu antara Januari hingga Ogos 2015.Kedua-dua pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang memperuntukkan hukuman denda sehingga RM5 juta atau penjara maksimum lima tahun, jika sabit kesalahan.


Singapura aku datang!!!

Tahun 1957 aku sudah masuk darjah satu di Sekolah Umum Kuala Klawang A di Jelebu.Letaknya di atas bukit di tepi pekan Kuala Klawang.Hendak sampai ke sekolah aku wajib melintasi kem askar upahan Inggeris, askar Gurkha.Kuala Klawang ialah pekan askar.Sama seperti Kuala Kubu Baru dan Mentakab.Pekan ini menjadi pekan strategik untuk kuasa kolonial Inggeris.Daerah Jelebu bersempadan dengan Temerloh, Pahang iaitu wilayah pusat pejuang nasionalis Melayu.Ketika aku mula masuk sekolah, Parti Komunis Malaya sedang memimpin gerakan bersenjata melawan penjajah Inggeris.Jelebu kawasan “hitam” sehingga tahun 1966.Justeru kem tentera upahan Inggeris ditempatkan di tepi pekan Kuala Klawang.Ada satu batalion askar upahan Inggeris ini.Aku masih ingat lagi hari pertama ke sekolah.Cikgu darjah satu aku bernama Raja Razali.Sosok gemuk dan berkulit hitam.Aku datang ke sekolah berkasut getah, berseluar hitam pendek dan berbaju putih.Aku memiliki papan batu dan kalam untuk belajar menulis.Papan batu boleh ditulis depan dan belakang.Depan untuk tulisan Rumi dan belakang untuk tulisan Jawi.Aku juga ada membawa botol kecil air untuk memadamkan apa sahaja yang ditulis di papan batu.Kalau tiada air, air liur pun boleh jadi pemadam.Dalam bilik darjah tiada kerusi atau meja.Kami duduk bersila atas lantai simen.Sekolah Kuala Klawang A untuk lelaki sahaja.Sekolah Kuala Klawang B untuk perempuan sahaja.Jadi duduk bersila tidak menjadi masalah kepada kami murid lelaki.Kerusi dan meja terletak di sudut untuk Cikgu Raja Razali.Murid duduk bersila menghadap papan hitam.Aku tidak akan melupakan kelas pertama dalam hidup aku.Kami diajar mengenal A,B,C dan 1,2,3 berulang ulang.Huruf dan angka ini ditulis di papan hitam dengan kapur.Jam 10.00 pagi kami berhenti rehat.Aku dapat duit belanja 10 sen sehari.Aku dapat beli sebungkus nasi lemak dan sebiji kuih gulung.Untuk minuman ada air paip.Makcik di rumah teres di bawah bukit yang menjual kuih.Kelas akhir hari pertama jam 12.00 tengah hari Cikgu Raja Razali mengajar sebuah lagu.Inilah lagu pertama yang aku belajar.Sampai sekarang aku mengingati:Bangun Awang,Bangun Awang,Kamu tidur ke lagi?Kamu tidur ke lagi?Ayam sudah berkokok,Ayam sudah berkokok,Kuk kuk koo,Kuk kuk koo.Sesudah kami lancar menyanyi lagu ini, Cikgu Raja Razali membenarkan kami semua pulang ke rumah.Ah! Indah sungguh belajar di sekolah.Hari pertama yang tidak akan aku lupakan.Hari pertama juga aku mendapat kenalan baru: Hafiz, Brahim, Jo, Jamal, Zul, Ahmad, Yunus, dan Zahid.Ini antara kawan-kawan baru aku.Hari berganti minggu. Minggu menjadi bulan.Kasut putih jadi hitam. Baju putih jadi kelabu.Seluar hitam menjadi tambah hitam.Satu hari emak aku berkata: “Cuti sekolah nanti kita ke Singapura.”“Cuti bila? Pasal apa gi Singapura? Sapa pegi? Naik apa? Duduk ke mano?”Kegembiraan mendengar nama Singapura melahirkan pertanyaan bertalu-talu.Cikgu Zaleha sudah biasa dengan perangai anak muridnya.“Wan Timah kau nak pergi naik haji. Kita semua pergi. Kita sewa kereta.” Penjelasan pendek.“Haji macam mano? Haji macam Lobai Asan laki Sawi ke? Nak duduk kek mano di Sangapuro?”Aku tak puas dengan penerangan pendek.“Abah kau akan ambil cuti. Kita pergi lepas raya… duduk sano dua minggu.” Lagi penjelasan.“Duduk di mano? Rumah sapo?” Pertanyaan lagi.“Mak akan tulis surat pada Pak Long Sani. Dia duduk di Geylang. Pak Lang Latif kau pun ada di sana.”Emak aku menyebut nama-nama tubuh badan yang belum pernah aku jumpa.Ini sepupu-sepapat saudara-mara waris dari sebelah Tok Wan Rahmah aku.Aku tak sabar nak melihat Singapura.Nama Singapura ini aku selalu dengar dari lagu R Azmi.Di Kuala Klawang cecorong dipanggil radio, bukan macam di Tapak dipanggil cecorong.Radio Malaya selalu memainkan piring hitam lagu-lagu nyanyian R Azmi.Suara R Azmi berkumandang menjemput orang ramai dengan lagu “Kalau Datang Ke Singapura”:Kalau datang ke Singapura,Hati tentu merasa ria,Melihat jambatan Merdeka,Di Happy World,New World,Di Great Wall,Tempat bersuka berjoget moden,Tempat berdansa semua sudah sedia,Tentu tuan tidak akan lupa,Di waktu petang jika kita berjalan di tepi pantai,Boleh kita cuci mata,Dengan pemandangan yang amat permai.Aku tidak faham apa yang disuarakan oleh R Azmi.New World, Happy World atau Great Wall.Semua nama-nama ini tidak ada makna kepada aku.Joget aku tahu.Dansa aku tak tahu dan tak pernah melihat.Apa yang aku tahu ialah aku amat gembira.Akhirnya aku berpeluang ke Singapura.Belum ada rakan sedarjah yang pernah sampai ke Singapura.Aku yang pertama.Wan Fatimah, emak kepada abah aku akan naik haji.Emak aku sebagai guru menerangkan tentang naik haji.Cara naik haji ini bukan senang.Warga Tanah Melayu wajib naik kapal di Singapura.Warga dari utara naik kapal di Pulau Pinang.Sebelum naik haji wajib ada perjanjian dengan seorang Tok Sheikh.Ini orang Arab di Singapura yang akan menguruskan pembayaran tambang, menyediakan tempat tinggal sementara menunggu kapal sampai ke Singapura.Tok Sheikh ini juga akan mengendalikan perjalanan dan tempat tinggal di tanah Arab.Tahun 1957, bila kapal ini akan sampai ke pelabuhan dan bila kapal akan belayar juga tiada tarikh yang tetap.Emak aku hanya mengagak-agak tarikhnya.Justeru Wan Timah aku wajib pergi ke Singapura lebih awal menunggu kapal masuk ke pelabuhan.Maka kami sanak saudara yang hendak menghantar Wan Timah naik haji wajib juga bertandang ke Singapura lebih awal.Kerana tiada tarikh yang tepat, maka emak aku menyusun dua minggu di Singapura.Keluarga kami menyewa kereta Pak Uda Budin.Dia ini sepupu kepada abah aku.Uda Budin pemilik teksi sapu.Dua minggu ke Singapura bukan satu masalah untuk Uda Budin.Tilam, bantal, tikar mengkuang, dapur semawar, cerek, pinggan mangkuk dan payung kain disediakan untuk Wan Timah.Aku lihat semua ini sama seperti persiapan untuk membuat kelengkapan mendirikan rumah baru.Bezanya hanya untuk seorang.Sebelum belayar wajib juga mendapat suntikan dari hospital Kuala Klawang.Suntikan penyakit kuning.Aku tak tahu apa penyakit ini.Semua persediaan dan peraturan ini disampaikan dari mulut ke mulut.Mendengar surah dan cerita-cerita dari pengalaman orang yang pernah naik haji.Hari yang baik pun sampai.Kenduri doa selamat diadakan.Wan Timah akan pergi bersama Tok Barau dan isterinya.Tok Barau ini dari Kampung Jelin letaknya di sebelah Kampung Chenor.Jadi Wan Timah aku ada sosok “jantan” yang jadi kepala.Rombongan Wan Timah bergerak ke Singapura dengan kereta Pak Ngah Aminuddin.Pak Ngah ini abang ke pada abah aku.Dia ini lulusan Sultan Idris Training College (SITC).Pernah jadi guru.Tahun 1957 Pak Ngah bekerja di Jabatan Penerangan di Seremban.Keluarga Rais dan Zaleha bergerak dua hari kemudian.Rombongan keluarga aku bergerak menuju ke Geylang, Singapura.Dari Jelebu ke Seremban, ke Rembau, ke sempadan Melaka dan terus ke Muar.Di Muar mata aku terbuka.Aku ternampak sungai yang amat luas.Dalam sungai ini aku nampak banyak perahu besar dan kecil.Aku tak menyangka dalam sungai ada perahu.Tak pernah dalam hidup aku melihat sungai seluas ini.Waktu banjir di kampung pun sungai tidak seluas ini.“Sini laaa keluar air Batang Muar dopan rumah kito tu.”Wan Rahmah memberi penerangan.Aku tahu ada jaringan Batang Muar di Kampung Tengkek.Tapi aku tidak pernah terfikir akhirnya Batang Muar di Kampung Tengkek berakhir di sini.Uda Budin memberhentikan kereta di Jeti Penambang, Sungai Muar.Kami menunggu feri.Untuk menyeberang Sungai Muar kami wajib naik feri.Aku melopong hairan kerana belum pernah naik feri.Malah aku tidak tahu pun ada benda bernama feri.Feri ini macam jambatan pendek boleh masuk dua kereta.Kereta berhenti atas jambatan ini.Kami semua keluar dari dalam kereta.Di sebelah jambatan pendek ini ada perahu berenjin yang menolak jambatan ini untuk menyeberang sungai.Enjin perahu ini berasap.Aku nampak asap hitam berkepul keluar dari serombong di sebelah belakang perahu.Sampai ke seberang sana kami masuk kembali ke dalam kereta.Kereta keluar dari jambatan kecil bergerak menyambung ke jalan besar.Aku tak tahu berapa tambang kereta dan penumpang.Aku rasa tak melebihi satu ringgit.Selepas berferi di Sungai Muar kami meneruskan ke Johor Bahru.Di kiri kanan jalan aku ternampak ladang dengan tanaman berjunjung.“Itu sirih ke mak?” Aku bertanya.“Bukan… itu lada hitam.. macam junjung sirih juga.”Penerangan Cikgu Zaleha.Aku belum pernah melihat tanaman lada hitam.Aku hanya nampak dari jauh.Akhirnya kami sampai ke Johor Bahru.Uda Budin berhenti melepas penat di hadapan Stesen Kereta Api JB.Inilah kali pertama aku melihat stesen kereta api dari dekat.Aku masih belum ada pengalaman naik kereta api.“Lotih buleh rehat… Tak po ngantuk mosti tido kalau tak bahayo.”Uda Budin menerangkan cara dia memandu dan meneruskan perjalanan.“Mak ni ke dia Jambatan Merdeka? Yang R Azmi kata tu.”Aku memandang ke luar kelihatan kapal dan laut.“Ini Tambak Johor.. bukan jambatan. tak ada air lalu di bawah jalan ini. Tengok sebelah ada jalan kereta api.. tanah ditambak buat jalan… laut dah mati.”Emak aku memberi penerangan.Lewat petang hampir senja, kami sampai ke Geylang.Aku lihat Geylang ini macam kampung Melayu.Rumah papan atap zink – ada yang bertiang ada yang tidak.Ada jalan lecah.Aku merasa pelik kerana bentuk kawasan macam kampung di Jelebu tapi rumah amat rapat-rapat.Rombongan kami disambut oleh Pak Long Sani.Dia ini anak kepada Tok Gantang dengan Wan Acik Saibah.Wan Acik ini adik beradik satu ayah dengan Wan Rahmah aku.Jadi sepupu dengan emak aku.Emak, abah, pak long dan mak long terus bersembang, bertanya khabar si anu dan si anu.Aku memasang telinga.Aku amat tertarik dengan bunyi suara Mak Long Sani – dia orang “Singapuree”.Bunyi sebutan amat jauh berbeza dari kami warga “Nogoree”.Tahun 1957 Singapura adalah sebahagian dari Tanah Melayu.Anak-anak muda dari kampung hulu pedalaman seperti Kampung Tengkek datang ke Singapura, kota paling besar di Tanah Melayu untuk mencari pekerjaan.Ketika emak-emak dan ayah bersembang muncul di pintu seorang anak lelaki.“Ni Anuar.. dia sudah masuk sekolah primary one.”Mak Long aku memperkenalkan anak lelakinya kepada kami.“Sama macam Isam. Sudah masuk darjah satu.” Emak aku membalas.Aku membuka mata.Aku merasa bernasib baik.Pak Long Sani ada anak lelaki bernama Anuar yang sebaya dengan aku.Maka bertemulah budak kampung dengan budak bandar di Geylang.


Persefahaman kerajaan-pembangkang masih di peringkat perbincangan

Syor persefahaman antara kerajaan dan pembangkang berkaitan tranformasi pentadbiran masih di peringkat perbincangan, kata Menteri Komunikasi dan Multimedia Annuar Musa.Sehubungan itu, katanya satu kenyataan bersama akan dikeluarkan petang ini selepas memuktamadkan perkara berkaitan persefahaman tersebut.“Kita beri keyakinan kita akan keluarkan satu kenyataan bersama setelah kita dapat muktamadkan perkara yang jadi landasan bersama. Insya-Allah petang ini kita harap jawatankuasa ini dapat buat kenyataan bersama kepada media dan rakyat tentang perkara yang dicapai.“Apa yang sedang kita usahakan ini adalah satu inisiatif di pihak kerajaan pimpinan Perdana Menteri Ismail Sabri Yaakob untuk memastikan kerajaan hari ini merupakan kerajaan yang punyai iltizam politik untuk laksanakan agenda transformasi,” katanya.Beliau berkata demikian kepada pemberita selepas program Penyerahan Bantuan Makanan Kepada Golongan Memerlukan dan Petugas Barisan Hadapan @ Rumah Prihatin di Kuala Lumpur, hari ini.Semalam, Majlis Presiden Pakatan Harapan (PH) memaklumkan gabungan itu cenderung untuk mempersetujui memorandum persefahaman dengan kerajaan pimpinan perdana menteri susulan pertemuan yang diadakan antara pimpinan tertingginya dengan Ismail pada 25 Ogos lalu.Terdahulu Annuar mengesahkan perdana menteri melantik satu jawatankuasa terdiri daripada lima anggota jemaah menteri termasuk beliau serta enam lagi individu diwakili PH.“Jawatankuasa ini bertujuan meneruskan perbincangan dan rundingan dengan parti pembangkang berhubung ruang atau bidang kebersamaan serta muafakat di bawah konsep kerajaan inklusif yang ingin dilaksanakan oleh perdana menteri.“Saya juga sahkan sememangnya jawatankuasa ini juga sedang melaksanakan amanah dari kedua-dua pucuk pimpinan untuk muktamadkan terma terperinci bagi membolehkan memorandum persefahaman ini dapat segera ditangani bersama,” katanya.


1MDB diurus seperti ‘kedai kopi Cina Petaling Street’, kata Sri Ram

Pengurusan operasi syarikat 1Malaysia Development Berhad (1MDB) seperti mengurus kedai kopi Cina, kata pihak pendakwaan di Mahkamah Tinggi hari ini.Perumpamaan itu dibuat oleh timbalan pendakwa raya kanan Gopal Sri Ram semasa perbicaraan bekas perdana menteri Najib Razak berhubung dakwaan penyelewengan RM2.3 bilion dana 1MDB.Sri Ram, yang merupakan bekas hakim Mahkamah Persekutuan, berkata demikian ketika membantah pemeriksaan balas peguam Wan Aizuddin Wan Mohammed terhadap bekas ketua pegawai eksekutif 1MDB Mohd Hazem Abdul Rahman, yang disifatkan tidak relevan dengan pembelaan Najib.“Apa sekalipun kita setuju, hal ehwal 1MDB dijalankan dan diurus bagaikan sebuah kedai kopi Cina di Jalan Petaling.“Bagi kami, Jho Low (merujuk kepada ahli perniagaan yang sedang diburu Low Taek Jho) adalah ‘alter ego’ serta bayangan tertuduh (Najib) dan mereka bekerjasama… kami boleh terima pemeriksaan balas yang sebegini hanya kerana ia sama sekali tidak relevan dengan kes kami,” kata Sri Ram kepada hakim Collin Lawrence Sequerah.Terdahulu hakim Sequerah mempersoalkan bentuk soalan Wan Aizuddin terhadap Mohd Hazem yang merupakan saksi pendakwaan ke-10 mengenai prospektus yang diserahkan kepada Bursa Malaysia untuk cadangan penyenaraian tawaran awam permulaan (IPO) bagi sebuah anak syarikat 1MDB, yakni 1MDB Energy.Semasa menjawab soalan peguam, saksi berusia 49 tahun itu berkata dia hanya mempunyai pengetahuan asas mengenai IPO dan hanya tahu mengenai draf prospektus itu sahaja, sambil menambah dia tidak dapat mengingati tarikh sebenar prospektus itu diserahkan kepada Bursa pada tahun 2014.Bagaimanapun Wan Aizuddin yang mewakili Najib terus menekan saksi itu berhubung pengeluaran IPO 1MDB Energy.Sequerah: Kemana hala tuju soalan anda ini, dan apa tujuan soalan berkaitan dengan IPO ini? Saksi ini sudah pun beritahu bahawa dia tidak tahu sangat mengenai penyenaraian. Apa kaitannya dengan pembelaan anak guam anda?Wan Aizuddin: Ia bertujuan menunjukkan bahawa terdapat salah pengurusan dalam 1MDB, yang menyebabkan anak guam saya dipersalahkan.Peguam itu berkata sama seperti pendakwaan, pihak pembelaan juga perlu membuktikan kes mereka bahawa terdapat kecuaian dan salah laku dalam hal ehwal 1MDB yang lakukan oleh Jho Low.Hakim Sequerah kemudiannya meminta Wan Aizuddin meneruskan perbicaraan dengan bentuk soalan berikutnya, dan meminta beliau menyatakan niatnya dalam penghujahan nanti.“Sekiranya saksi beritahu anda yang dia tidak tahu, berhenti sahaja di situ dan masukkan ia dalam penghujahan anda nanti,” kata hakim Sequerah.Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan Sequerah bersambung esok.


Bekas diplomat, anak didakwa tanam 102 pokok ganja

Seorang bekas diplomat dan anak lelakinya mengaku tidak bersalah di Mahkamah Sesyen hari ini, atas pertuduhan menanam pokok ganja, bulan lepas. Zainal Abidin Alias, 78, dan Mohamed Rizal, 53, membuat pengakuan itu selepas pertuduhan dibacakan di hadapan hakim Ahmad Faizadh Yahaya.Dua beranak itu didakwa bersama-sama telah menanam sejumlah 102 pokok ganja di sebuah rumah di Kampung Sum-Sum Hilir, Janda Baik, Bentong pada 6.10 petang, 21 Mei lepas.Pertuduhan dikemukakan mengikut Seksyen 6B Akta Dadah Berbahaya 1952 (Akta 234) dibaca bersama Seksyen 34 Kanun Keseksaan yang membawa hukuman penjara seumur hidup dan rotan tidak kurang enam kali, jika sabit kesalahan.Pendakwaan dikendalikan pengarah pendakwaan Mohammad Khalid Ab Karim, timbalan pendakwa raya Hayda Faridzal Abu Hassan dan Anisah Pisol manakala tertuduh diwakili peguam Rahmat Hazlan.Pada prosiding itu, pihak pendakwaan memaklumkan tiada jaminan ditawarkan kepada kedua-dua tertuduh manakala Rahmat memberitahu pihaknya telah menghantar representasi kepada Jabatan Peguam Negara pada 2 Jun lepas berhubung pertuduhan terhadap anak guamnya. Mahkamah menetapkan sebutan semula kes pada 22 Julai.Pada Jumaat lepas, mereka dihadapkan ke Mahkamah Majistret Bentong atas pertuduhan mengedar 1,020 gram dadah jenis ganja dan menyimpan 60 mililiter minyak ganja dan bagi pertuduhan itu mereka didakwa mengikut Seksyen 39B akta sama yang boleh dijatuhkan hukuman gantung sampai mati jika sabit kesalahan.Selain itu, Rizal juga berdepan pertuduhan menggunakan dadah jenis THC di pejabat narkotik, ibu pejabat Polis Bentong pada 8.40 malam, 23 Mei lepas.


Hadi dakwa ada lagi pemimpin BN berminat bertanding atas tiket PN

Timbalan Pengerusi Perikatan Nasional (PN) Abdul Hadi Awang mendakwa ada lagi pemimpin Barisan Nasional (BN) menyatakan minat untuk bertanding atas tiket PN pada Pilihan Raya Umum ke-15 (PRU15).
Hadi yang juga presiden PAS berkata permohonan mereka masih dalam proses sebelum diumumkan pada hari penamaan calon Sabtu ini.
“Tak boleh sebut berapa kerusi. Yang penting ada di utara, ada di tengah, ada di selatan,” katanya dalam sidang media selepas Ceramah Perdana Majlis Pengisytiharan Calon PAS Terengganu PRU15 di Rusila malam tadi.
Ditanya mengenai pengumuman Menteri Wilayah Persekutuan Shahidan Kassim yang akan mempertahankan kerusia Parlimen Arau atas tiket PN, Hadi berkata Shahidan telah bersama dengan PAS sejak di Parlimen dan beliau seorang yang berani mengkritik pimpinan Umno.
Selain Shahidan, Timbalan Menteri Perumahan dan Kerajaan Tempatan Ismail Abdul Mutalib juga diumum akan mempertahankan Parlimen Maran sebagai calon PN.
Shahidan dan Ismail adalah antara menteri dan timbalan menteri Kabinet BN di bawah pentadbiran Perdana Menteri Ismail Sabri Yaakob yang digugurkan sebagai calon BN pada PRU15.
Hadi berkata rundingan di peringkat parti mengenai calon daripada BN yang akan mewakili PN telah dibincangkan di peringkat pimpinan PAS dan PN, serta ia diterima sebulat suara.
Malah katanya, bakal calon daripada PN yang disenaraikan juga telah menarik diri secara sukarela bagi memberi laluan kepada pemimpin BN tersebut.


Akhirnya krisis kesihatan menjadi krisis sosial

Kisah-kisah orang membunuh diri kerana tidak berupaya menghadapi tekanan akibat keadaan ekonomi ekoran Covid-19 ini adalah sebahagian daripada krisis sosial.Begitu juga dengan peningkatan perceraian, keganasan rumah tangga dan jenayah. Akhirnya krisis kesihatan melalui empat proses yang sampai kepada krisis sosial.Mungkin istilah krisis ini terlalu berat. Boleh jadi ia belum boleh disebut sebagai krisis. Umpamanya, apa yang dilalui oleh negara ini belum lagi boleh disebut sebagai krisis kesihatan kerana ia masih dapat ditangani oleh pihak berkuasa.Begitu juga dengan krisis ekonomi dan politik. Tetapi apa yang hendak disebut di sini ialah, keadaan negara ini tertekan daripada biasa.Dari awal lagi apabila ancaman Covid-19 mula muncul sebagai krisis kesihatan pada permulaan tahun ini disebut bahawa gelombang ini akan melalui empat proses.Daripada krisis kesihatan kepada krisis ekonomi, diikuti dengan krisis politik dan penghujungnya ialah krisis sosial.Malaysia sudah melalui keempat-empat proses ini. Walaupun pada mulanya ancaman Covid-19 ini dapat dikawal dan Perintah Kawalan Pergerakan Pemulihan (PKPP) diperkenalkan tetapi kesan ekonominya amat besar.Usaha untuk memulihkan ekonomi masih sukar untuk dilakukan kerana suasana tidak dapat kembali pada keadaan sebelum adanya ancaman Covid-19.Krisis ekonomi ini membawa kepada krisis politik. Ketidakupayaan kerajaan memulihkan keadaan ekonomi membawa kepada rasa tidak puas hati rakyat dan keadaan ini menyumbang kepada krisis politik.Ketidakstabilan suasana politik ini pula menarik tumpuan ahli-ahli politik daripada penyelesaian jitu kepada masalah-masalah yang dihadapi oleh masyarakat.Di sinilah berlakunya krisis sosial. Tetapi apakah selepas krisis sosial ini?Ia tidak berkesudahan di sini. Gelombang ini akan berulang dan berterusan.Selepas krisis sosial yang akan mendatangkan banyak penderitaan, ia akan disusuli kembali dengan krisis kesihatan semula.Selepas krisis kesihatan, seperti yang dilalui sebelum ini, ia diikuti dengan krisis ekonomi yang lebih parah, disusuli pula dengan krisis politik lebih buruk dan kembali lagi pada krisis sosial pusingan kedua.Kitaran ini hanya dapat diputuskan sekiranya salah satu daripada krisis ini dapat dihentikan.Umpamanya jika krisis kesihatan ini dapat diatasi dengan adanya vaksin, maka ia akan menghalang krisis ekonomi.Ataupun krisis ekonomi dapat diatasi dengan memperkenalkan kerangka ekonomi baru tanpa sektor pelancongan dan pengangkutan, maka keadaan menjadi lebih baik dan ia pula tidak membawa kepada krisis politik.Tetapi paling mudah ialah mengatasi krisis politik dengan mewujudkan kestabilan dan integriti, maka ia boleh menangani krisis sosial.Untuk mengatasi krisis sosial, ia memerlukan azam politik yang besar serta melibatkan program menyeluruh.Tetapi melihat keadaan negara sekarang, tiada tanda-tanda bahawa mana-mana krisis itu dapat diatasi. Krisis politik umpamanya belum dapat dilihat penghujungnya.Tahun 2020 adalah suatu yang unik bagi negara ini.Sememangnya Covid-19 itu adalah unik bukan saja bagi Malaysia tetapi juga di seluruh dunia.Tetapi Malaysia menghadapi keadaan politik yang sebelum ini tidak pernah berlaku.Ini kerana pembukaan tahun ini menyaksikan kerajaan Pakatan Harapan (PH) mentadbir dengan persediaan menghadapi Covid-19 yang awalnya belum diisytiharkan sebagai pandemik.Sistem kesihatan Malaysia sudah bersedia dan krisis kesihatan belum lagi kelihatan.Tetapi apabila kerajaan PH tumbang dan digantikan dengan Perikatan Nasional (PN), tercetuslah krisis politik.Pada waktu sama, Covid-19 sudah mula menjadi krisis kesihatan.Dari satu segi, di Malaysia, krisis politik dan krisis kesihatan datang serentak.Sedangkan kalau dari segi proses, krisis kesihatan membawa kepada krisis ekonomi dahulu sebelum krisis politik.Kerajaan baru berusaha mengatasi krisis kesihatan yang pada awalnya dapat dikawal tetapi kesan PKP selama tiga bulan terhadap ekonomi amat besar.Sementara krisis politik berterusan hingga ke Pilihan Raya Negeri (PRN) Sabah.Krisis politik ini membawa pula kepada gelombang ketiga Covid-19 yang merupakan suatu krisis keihatan.Di penghujung tahun ini, keadaan ekonomi masih berada dalam keadaan sukar.Maka keadaan pada tahun 2021 tidaklah sesuatu yang lebih cerah daripada tahun ini.Vaksin yang akan diperkenalkan akan hanya dapat digunakan kira-kira pertengahan tahun depan.Apabila ia diperkenalkan pula, pasti ada tentangan daripada golongan anti-vaksin termasuk yang menggunakan alasan agama.Keadaan ekonomi pada tahun depan juga tidak cepat pulih. Kesan daripada tahun 2020 belum dapat diatasi.Bersama dengan keadaan ekonomi dunia yang juga merasa kesan daripada Covid-19, maka tidak ada sudut pandangan optimis yang boleh diharapkan.Begitu juga dengan keadaan politik. Pilihan Raya Umum ke-15 (PRU15) mungkin diadakan tahun depan.Bukan saja kerajaan perlu mendapatkan mandat tetapi ia merupakan cara bagi menstabilkan politik.Namun untuk menghadapi pilihan raya dan kesan sesudahnya, negara akan melalui pergolakan yang besar.Maka dengan melihat tiga krisis yang tidak dapat diselesaikan, masalah sosial menjadi bertambah berat yang menjatuhkan mutu kehidupan rakyat negara ini.Krisis sosial ini dapat diatasi atau dikurangkan sekiranya soal ekonomi ditangani.Maknanya tanpa krisis ekonomi, tidaklah wujud krisis sosial. Tetapi tanpa krisis ekonomi, tidak timbul pula krisis politik. Tanpa krisis politik, krisis sosial lebih mudah diatasi.Namun impak daripada krisis ini dapat dikurangkan sekiranya institusi-institusi negara untuknya adalah lebih kuat daripada apa yang ada.Kesan daripada krisis sosial jika institusi masyarakat dalam pelbagai bentuk adalah lebih kuat.Malah semua krisis yang disebut seperti kesihatan, ekonomi dan politik dapat lebih kuat ditampan jika institusi-institusinya lebih kukuh.Dan kekuatan institusi itu bukan saja bergantung pada infrastruktur tetapi juga manusia yang mengendalikannya. bukan saja kemahiran tetapi integriti.Bebas korupsi dan beramanah.Institusi kesihatan negara ini dikira bagus dan dikendalikan dengan baik.Tetapi bagaimana pula dengan institusi sosial yang dapat menangani masalah mental serta keganasan rumah tangga?Institusi ekonomi negara ini pula bagaimana? Adakah kegiatan ekonomi negara ini menggalakkan orang berniaga dengan cekap dan bersih?Akhir sekali tetapi penting ialah institusi politik negara ini. Adakah parti-parti politik negara ini berkesan, bersih dan boleh diharapkan untuk rakyat?Maka krisis Covid-19 yang melanda dunia ini membuka ruang untuk melihat kembali kelemahan dan kerapuhan institusi serta sistem yang ada.Ternyata dunia tidak bersedia menghadapi krisis seperti ini. Keadaan tidak akan boleh kembali seperti sebelum berlakunya pandemik ini.Penyusunan semula masyarakat perlu dilihat kembali.Jurang miskin-kaya, ketidaksamarataan wajar ditangani.Negara adalah untuk semua warganya, bukan hanya bagi mereka yang lebih berharta. Untuk usaha ini tentulah memerlukan perjuangan yang berprinsip.Tetapi tanpa kesedaran kemanusiaan ini, segala krisis ini akan berulang dan hanya mendatangkan penderitaan pada sesama manusia.Usaha ini bukan saja untuk negara ini tetapi bagi seluruh dunia.Sebahagian manusia akan merebutkan kuasa, keuntungan dan kekayaan tanpa mempedulikan perikemanusiaan.Sifat sebahagian manusia sememangnya begitu. Sebahagian lain pula akan lebih berperikemanusiaan. Maka konflik ini akan berterusan dari generasi ke generasi.


Khairy bidas Anwar berhubung antivaksin, rela digelar dajjal

Menteri Kesihatan Khairy Jamaluddin hari ini dengan tegas membidas Presiden PKR Anwar Ibrahim yang mendakwa kerajaan menggunakan pendekatan mengugut golongan antivaksin dengan undang-undang.“Nak kata kerajaan tidak cukup bagi penerangan tentang vaksin tidak betul.“Kita dah kemukakan segala bukti saintifik tentang keberkesanan vaksin Covid-19 dari awal lagi. Dan kita terus memberi penerangan,” kata Khairy dalam sebuah ciapan yang menyiarkan keratan video Anwar hari ini.Dalam keratan video berkenaan, Anwar berkata mereka yang tidak mahu menerima vaksin juga “mempunyai hujah yang kuat” untuk menyokong pandangan mereka selain mencadangkan kerajaan turut berhujah dengan golongan tersebut.“Kadang-kadang mereka pun ada hujah yang kuat juga. Mereka bagi hujah saintifik. Kita bawa hujah saintifik yang lebih credible dan lebih kuat untuk mematahkan hujahnya,” katanya lagi.Menurut Khairy, beliau perlu bertegas mengenai isu antivaksin sehingga sanggup digelar dengan gelaran yang tidak baik.“Panggillah saya dajjal atau apa saja. Maaf, saya harus bertegas dengan isu ini,” katanya.Sebelum ini Khairy mengumumkan kerajaan mengambil pendekatan tegas terhadap antivaksin dengan “mengenakan pelbagai kesukaran” terhadap golongan itu.“Maaf saya katakan, kalau anda tidak mahu menerima vaksin atas pilihan sendiri, jadi kita akan buatkan hidup anda sukar, dan ia akan berterusan begitu,” kata Khairy.Menurutnya, golongan yang enggan menerima vaksinn tidak dapat menikmati kelonggaran seperti makan di restoran dan pergi ke pusat beli-belah.Bagaimanapun, Khairy berkata bagi yang tidak dapat divaksin atas alasan kesihatan, mereka tidak akan menghadapi dengan apa-apa kesulitan kerana mereka akan diberikan pengecualian digital MySejahtera.


PKP di Selangor, KL, Johor dan Pulau Pinang dilanjutkan sehingga 4 Mac

Perintah Kawalan Pergerakan (PKP) 2.0 di Selangor, Kuala Lumpur, Johor dan Pulau Pinang dilanjutkan dua minggu lagi bermula 19 Februari hingga 4 Mac ini.Menteri Kanan (Kluster Keselamatan) Ismail Sabri Yaakob berkata, semua negeri-negeri kecuali Perlis akan dikuatkuasakan PKP Bersyarat (PKPB).“Pergerakan melebihi radius 10 kilometer di negeri-negeri terbabit PKP, PKPB dan PKPP dibatalkan,” katanya dalam sidang media hariannya.Katanya, Perlis satu-satunya negeri dikenakan PKP Pemulihan (PKPP), berkuat kuasa tarikh yang sama.Ismail berkata, keputusan itu dilakukan selepas penilaian risiko dibentang Kementerian Kesihatan (KKM) kepada sidang khas Majlis Keselamatan Negara hari ini.“Secara umum KKM maklumkan kes di kebanyakan negeri menunjukkan trend penurunan bermula minggu kelima tahun ini, iaitu selepas dua minggu pelaksanaan PKP 2.0.“KKM juga sahkan trend kes import rentas negeri juga turun mulai 3 Februari lepas. Bagaimanapun, kes masih kekal tinggi di beberapa negeri iaitu di Selangor, Kuala Lumpur, Johor dan Pulau Pinang,” katanya.


DUN Kedah bubar 28 Jun

Dewan Undangan Negeri (DUN) Kedah bagi penggal ke-14 akan dibubarkan pada Rabu ini (28 Jun) bagi membolehkan pilihan raya negeri (PRN) diadakan.
Menteri Besar Kedah Muhammad Sanusi Md Nor ketika mengumumkan perkara itu berkata berkata penetapan tarikh dibuat selepas mendapat perkenan daripada Sultan Kedah Sultan Sallehuddin Sultan Badlishah.
"Hari ini saya ingin memaklumkan bahawa saya telah diterima mengadap Tuanku Sultan Al-Aminul Karim Sultan Sallehuddin Ibni Almarhum Sultan Badlishah untuk memohon perkenan bagi pembubaran DUN Kedah yang ke-14.
"Tuanku telahpun memberi perkenan untuk DUN Kedah yang ke-14 ini dibubarkan pada 28 Jun 2023," katanya pada sidang media selepas selesai menghadap Sultan Sallehuddin di Alor Setar semalam.
Muhammad Sanusi berkata sehubungan itu, bermula pada tarikh berkenaan pentadbiran Kerajaan Negeri akan dijalankan oleh kerajaan interim ataupun Caretaker Government, dengan segala fungsi kerajaan akan berlangsung sebagaimana biasa sehingga Kerajaan Negeri yang baharu dibentuk selepas PRN yang akan datang.
Selepas Pilihan Raya Umum ke-14 (PRU14) pada 9 Mei 2018, persidangan DUN Kedah menyusul pada 3 Julai 2018.
Pakatan Harapan (PH) yang bertanding menggunakan logo PKR pada PRU14, membentuk kerajaan negeri Kedah selepas menang 18 daripada 36 kerusi DUN, sementara PAS menguasai 15 kerusi dan tiga lagi dimiliki Barisan Nasional (BN).
Pada Nov 2018, Ahli Dewan Undangan Negeri (ADUN) Guar Chempedak Datuk Dr Ku Abd Rahman Ku Ismail mengumumkan keluar daripada UMNO dan menjadi ADUN Bebas sebelum menyertai Bersatu sekali gus menjadikan kerusi PH di DUN Kedah meningkat kepada 19 kerusi.
Bagaimanapun perubahan landskap politik yang menyaksikan Bersatu keluar daripada PH, dan juga perubahan kepimpinan kerajaan di peringkat Persekutuan, ia turut membabitkan Kedah, apabila dua ADUN PKR mengumumkan keluar parti dan menjadi wakil rakyat Bebas pada 12 Mei 2020.
Adun Lunas Azman Nasrudin dan Adun Sidam Robert Ling Kui Ee turut menyatakan sokongan kepada Perikatan Nasional (PN) dan kepimpinan Perdana Menteri ketika itu Muhyiddin Yassin.
Tindakan dua Adun itu selain penarikan sokongan oleh empat ADUN Bersatu menyebabkan Menteri Besar ketika itu Mukhriz Tun Mahathir hilang sokongan majoriti dan beliau mengumumkan melepaskan jawatannya pada 17 Mei 2020.
PN kemudian membentuk kerajaan negeri selepas memiliki 23 kerusi yang terdiri daripada PAS (15 kerusi) dan Bersatu (empat kerusi) serta sokongan BN (dua kerusi) dan dua wakil rakyat Bebas (bekas Adun PKR) dengan Muhammad Sanusi dipilih sebagai Menteri Besar Kedah dan kemudian mengangkat sumpah pada 17 Mei 2020.
Sementara itu, Mukhriz yang juga ADUN Jitra bersama Adun Anak Bukit Datuk Amiruddin Hamzah dilaporkan digugurkan keahlian daripada Bersatu pada 28 Mei 2020 dan menganggotai Parti Pejuang Tanah Air (Pejuang) yang diasaskan Tun Dr Mahathir Mohamad, menjadi wakil rakyat parti itu sehingga kini.
Dua bekas Adun PKR yang menjadi wakil rakyat Bebas pula mengumumkan menyertai Bersatu pada Sept 2020.
Sementara itu, susulan PRU15 pada Nov lepas dan pembentukan kerajaan Persekutuan yang turut disertai BN dalam Kerajaan Perpaduan, penguasaan kerusi PN di DUN Kedah berkurangan kepada 21 kerusi tanpa sokongan dua Adun BN.
Pada 18 Dis lepas, Adun Gurun dari PKR Johari Abdul memaklumkan beliau telah mengosongkan kerusi yang disandangnya itu selepas dilaporkan menjadi antara calon disenaraikan PH bagi jawatan Yang Dipertua Dewan Rakyat.
PAS pula kehilangan seorang wakil rakyatnya selepas Adun Belantek Mohd Isa Shafie meninggal dunia, dilaporkan akibat jangkitan kuman pada jantung, paru-paru dan buah pinggang pada 14 Jun lepas.
Kedudukan terkini kerusi DUN Kedah menyaksikan PN memiliki 20 kerusi (PAS-14, Bersatu-6); PH memiliki 10 kerusi (PKR-5, Amanah-3, DAP-2); BN memiliki dua kerusi (Umno-2) dan Pejuang (2), manakala dua lagi kerusi yang ditinggalkan Johari dan Mohd Isa kekal kosong.


Dewan Rakyat lulus rang undang-undang mansuh hukuman mati mandatori

Dewan Rakyat hari ini meluluskan rang undang-undang untuk menghapuskan hukuman mati mandatori, mengurangkan jumlah kesalahan yang boleh dikenakan hukuman mati, dan memansuhkan hukuman penjara seumur hidup.
Malaysia menangguhkan hukuman mati sejak 2018, ketika negara mula-mula berjanji untuk memansuhkan hukuman mati sepenuhnya.
Kerajaan, bagaimanapun, berdepan tekanan politik daripada beberapa pihak dan mengingkari ikrar itu setahun kemudian, berkata ia akan mengekalkan hukuman mati tetapi membenarkan mahkamah menggantikannya dengan hukuman lain mengikut budi bicara mereka.
Mengikut pindaan yang diluluskan hari ini, alternatif kepada hukuman mati termasuk sebat dan penjara antara 30 hingga 40 tahun.
Tempoh pemenjaraan baru itu akan menggantikan semua peruntukan terdahulu yang menjatuhkan hukuman sepanjang hayat kepada pesalah.
Hukuman penjara seumur hidup, yang ditakrifkan oleh undang-undang sebagai tempoh tetap selama 30 tahun, akan dikekalkan.
Menurut langkah baru itu, hukuman mati juga akan dihapuskan sebagai pilihan untuk beberapa jenayah berat yang tidak menyebabkan kematian, seperti mengedar senjata api dan penculikan.
Timbalan Menteri Undang-undang Ramkarpal Singh berkata hukuman mati adalah hukuman yang tidak boleh diundur kembali dan bukan penghalang berkesan untuk setiap kes jenayah.
"Hukuman mati tidak membawa keputusan yang diharapkan," katanya semasa menggulung perbahasan di Dewan Rakyat mengenai rang undang-undang itu.
Pindaan yang diluluskan akan terpakai kepada 34 kesalahan yang kini boleh dikenakan hukuman mati, termasuk pembunuhan dan pengedaran dadah.
Sebelas daripada kesalahan itu membawa hukuman mandatori.
Langkah itu dibuat meskipun beberapa negara jiran di Asia Tenggara meningkatkan pelaksanaan hukuman mati.
Tahun lalu, Singapura menjatuhkan hukuman mati terhadap 11 orang atas kesalahan dadah, manakala Myanmar melaksanakan hukuman mati pertamanya dalam tempoh beberapa dekad terhadap empat aktivis pro-demokrasi.


Mahkamah benar Azeez Rahim tangguh bicara rasuah, pengubahan wang haram

Mahkamah Tinggi hari ini membenarkan permohonan bekas pengerusi Tabung Haji Abdul Azeez Abdul Rahim untuk menangguhkan prosiding perbicaraan tiga pertuduhan rasuah dan 10 pertuduhan pengubahan wang haram yang dihadapinya sementara menunggu keputusan rayuan berhubung pembatalan kesemua pertuduhan itu di Mahkamah Rayuan.Hakim Muhammad Jamil Hussin membuat keputusan itu selepas mendapati terdapat keadaan luar biasa yang mewajarkan mahkamah menggunakan budi bicara untuk menggantung prosiding perbicaraan di Mahkamah Sesyen.“Selepas mempertimbangkan hujahan pihak peguam dan mengambil kira pendakwaan juga tidak membantah permohonan itu, mahkamah dengan ini membenarkan permohonan pemohon (Azeez).“Mahkamah juga menimbang prinsip undang-undang dalam satu permohonan untuk penggantungan prosiding (bicara). Di dalam kes ini, terdapat keadaan luar biasa yang mewajarkan mahkamah untuk menggantung prosiding perbicaraan di Mahkamah Sesyen sehingga pelupusan dan penyelesaian rayuan pemohon di Mahkamah Rayuan,” katanya.Pada 12 Mac lalu, Jamil menolak permohonan Azeez untuk membatalkan kesemua 13 pertuduhan yang dihadapinya selepas mendapati kesemua pertuduhan itu tidak cacat dan berlandaskan peruntukan undang-undang.Azeez memfailkan rayuan berhubung keputusan itu di Mahkamah Rayuan pada hari sama (12 Mac) dan permohonan untuk menggantung prosiding perbicaraan di Mahkamah Sesyen di Kuala Lumpur difailkan pada 8 April lepas.Terdahulu, peguam Amer Hamzah Arshad yang mewakili Azeez dalam hujahannya berkata pihak pendakwaan tidak mempunyai sebarang bantahan terhadap permohonan itu dan sekiranya rayuan anak guamnya berjaya, ia menjimatkan masa dan kos Mahkamah Sesyen yang mendengar kes tersebut.“Memandang pihak pendakwa tidak membantah permohonan penangguhan itu, menunjukkan bahawa mereka menghormati proses dinamik prosding dan tidak ada prasangka dalam kes ini,” katanya.Pengurusan kes di Mahkamah Rayuan ditetapkan pada 8 Jun depan.Timbalan Pendakwa Raya Adam Mohamed kemudian berkata pihak pendakwaan mendapat arahan daripada Jabatan Peguam Negara untuk tidak membantah terhadap permohonan itu.Sementara itu, Adam ketika ditemui pemberita selepas prosiding berkata setakat ini seramai tujuh saksi pendakwaan dipanggil memberi keterangan dalam perbicaraan yang bermula 19 Ogos tahun lepas.Azeez, 54, menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.Dia dituduh melakukan kesalahan itu di CIMB Bank, Jalan Tun Perak di Kuala Lumpur pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.


4,525 dilaporkan sembuh, angka tertinggi setakat ini

Sebanyak 2,464 kes baru Covid-19 dikesan hari ini, menjadikan angka keseluruhan penularan dalam negara berjumlah 264,269, kata Ketua Pengarah Kesihatan Dr Noor Hisham Abdullah.Katanya, sebanyak 4,525 pesakit pulih dan dibenarkan pulang, menjadikan jumlah keseluruhan angka sembuh 213,814 kes.“Selangor kekal mencatatkan kes harian tertinggi iaitu sebanyak 1,103 kes diikuti Johor (492), Sarawak (161), Kuala Lumpur (154) dan Sabah (116),” katanya dalam satu kenyataan.Katanya, kes aktif dengan kebolehjangkitan pula berjumlah 49,490.“Daripada jumlah itu 260 pesakit di tempatkan di Unit Rawatan Rapi termasuk 111 memerlukan bantuan alat pernafasan,” katanya.Noor Hisham memaklumkan terdapat tujuh lagi kematian, menjadikan jumlah mangsa yang maut meningkat kepada 965 orang.Katanya terdapat 11 lagi kluster baru dikesan membabitkan:Kluster Jalan Istimewa Cemerlang di Johor (tempat kerja).Kluster Batu 57 di Johor (tempat kerja).Kluster Jalan Usaha Satu di Johor (tempat kerja).Kluster Jalan Tebrau Khas di Johor (tempat kerja).Kluster Jalan Persiaran Teknologi Kulai  di Johor (tempat kerja).Kluster Tapak Bina Jalan Setia di Selangor (tempat kerja).Kluster Jalan Jelatek di Selangor (tempat kerja).Kluster Jalan Sepuluh di Selangor (tempat kerja).Kluster Ria Jaya di Kedah (tempat kerja).Kluster Patikang Ulu di Sabah (komunti).Kluster Jalan Badak di Perak (keagamaan).


Pengasas bersama Grab undur daripada operasi syarikat

Grab Holdings Ltd yang berpangkalan di Singapura mengumumkan bahawa pengasas bersamanya, Tan Hooi Ling tidak lagi terlibat dalam operasi syarikat perkhidmatan e-hailing itu menjelang akhir tahun ini.
Menurut syarikat itu, Hooi Ling yang mengasaskan Grab bersama Ketua Pegawai Eksekutif Anthony Tan pada 2012, akan memainkan peranan sebagai penasihat.
Pelan penggantiannya telah disediakan buat masa ini, tulis Tan dalam memo dalaman kepada pekerja, sambil menambah bahawa Hooi Ling juga akan melepaskan jawatan sebagai pengarah syarikat itu.
Tan dan Hooi Ling mula membangunkan firma pengangkutan dan penghantaran makanan terbesar di Asia Tenggara itu ketika membentangkan idea pada pertandingan perniagaan Harvard Business School pada 2011.
Dalam memo itu, Tan berkata ketika ini tempat Hooi Ling tidak akan digantikan serta merta.
Jawatankuasa penamaan akan mempertimbangkan calon yang sesuai untuk menambah ahli lembaga pengarah hujung tahun ini.
Beliau kini mengetuai bahagian teknologi Grab dan telah berkhidmat sebagai ahli lembaga pengarah sejak penyenaraian awam syarikat itu pada Disember 2021.


Pemain bola sepak kelahiran UK dapat kerakyatan Malaysia

Pemain bola sepak kelahiran UK Lee Andrew Tuck diberikan kerakyatan Malaysia selepas menempuh proses yang disifatkannya sebagai "jalan sukar".
“Hari ini, akhirnya secara rasminya saya boleh berkata saya adalah warga Malaysia,” kata pemain Sri Pahang itu dalam satu hantaran Instagram semalam ketika negara menyambut Hari Merdeka.
"Saya sangat bersyukur mendapat kerakyatan Malaysia. Saya menempuh jalan sukar dan perlu berkorban untuk sampai ke tahap ini, namun ia adalah peluang yang tidak dapat saya lepaskan."
Lee, 34, yang bermain dalam liga bola sepak di Thailand dan Bangladesh sebelum menetap di Malaysia, pernah berkhidmat bersama pasukan Negeri Sembilan dan Terengganu.
Dalam hantarannya, dia turut mengucapkan terima kasih kepada pemilik kelab Sri Pahang Tengku Abdul Rahman Sultan Ahmad Shah, adik kepada Yang di-Pertuan Agong Sultan Abdullah Sultan Ahmad Shah, yang bertindak sebagai pengerusi kelab dan menganggotai lembaga pengarah.
“Saya juga ingin mengucapkan terima kasih kepada keluarga tersayang dan rakan-rakan terdekat,” katanya mengakhiri hantaran itu dengan emoji Jalur Gemilang.


Dr Mahathir dipindahkan ke wad biasa IJN

Keadaan kesihatan bekas perdana menteri, Dr Mahathir Mohamad semakin pulih dan kini dipindahkan ke bilik wad biasa Institut Jantung Negara (IJN), kata anak sulungnya Marina Mahathir.Menurut Marina, bapanya sudah semakin ceria dan bersemangat untuk kembali pulih sepenuhnya.“Dari penilaian pasukan doktor pakar yang merawat Dr Mahathir Mohamad, beliau didapati semakin pulih,” katanya dalam sebuah kenyataan sambil menambah pemimpin veteran itu masih tidak dibenarkan menerima pelawat ketika ini.Mahathir mula menunjukkan tanda semakin baik semalam selepas beliau dilihat mula berseloroh dengan ahli keluarganya dan selera makannya mula meningkat.Sejak Disember, ini merupakan kali ketiga Mahathir dimasukkan ke IJN.Mahathir dimasukkan ke IJN bagi menjalani prosedur elektif 7 Januari lalu, kira-kira tiga minggu selepas beliau dimasukkan ke hospital itu untuk menjalani pemeriksaan kesihatan penuh.Beliau juga sebelum ini dimasukkan ke IJN pada 2013 dan 2016 bagi rawatan jangkitan paru-paru.


Kes harian lepasi 1,600 jangkitan, 1 lagi terkorban

1,628 kes baru Covid-19 direkodkan semalam menjadikan jumlah keseluruhan sebanyak 4,859,136 kes.
Sebanyak 1,345 pesakit turut dilaporkan sembuh, menjadikan jumlah keseluruhan kes sembuh sebanyak 4,800,584.
Ketika ini, 22,145 kes aktif direkodkan di mana 21,199 atau 95.7% daripadanya menjalani kuarantin kendiri.
Tiada pesakit di pusat kuarantin sementara 905 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 41 kes dan 20 daripadanya memerlukan bantuan alat pernafasan.
Satu kematian dicatatkan menjadikan kes keseluruhan sebanyak 36,407 orang.


PM umum pakej Permai RM15 bilion, lindungi ekonomi, rakyat ketika Covid-19

Perdana Menteri Muhyiddin Yassin hari ini mengumumkan pakej bantuan Perlindungan Ekonomi dan Rakyat Malaysia (Permai) bagi mengurangkan beban dihadapi rakyat dan ketahanan ekonomi ketika negara sedang berdepan penularan pandemik Covid-19.Muhyiddin berkata, pakej bantuan Permai yang memperuntukkan sejumlah RM15 bilion, antara lain mempunyai 22 inisiatif bermatlamat untuk memerangi wabak Covid-19, memelihara kebajikan rakyat dan menyokong kelangsungan perniagaan.“Kerajaan berkali-kali membuktikan bahawa kita tidak akan berkompromi dalam memastikan kesejahteraan rakyat, kelangsungan perniagaan dan ketahanan ekonomi,” katanya dalam pengumuman khas pakej bantuan Permai yang disiarkan secara langsung di stesen televisyen serta platform media sosial.Muhyiddin berkata, di bawah matlamat memerangi wabak Covid-19, kerajaan menyediakan dana tambahan sebanyak RM1 bilion merangkumi hampir RM800 juta kepada kementerian kesihatan dan selebihnya kepada Majlis Keselamatan Negara serta agensi lain.Perdana menteri berkata, penyediaan peruntukan itu menumpukan kepada bekalan, antaranya tambahan reagen dan kit saringan serta peralatan perlindungan diri (PPE) terutamanya kepada petugas kesihatan.Di bawah matlamat ini juga, beliau berkata perancangan program vaksinasi negara adalah “on-track” dengan kerajaan menandatangani tiga perjanjian dengan syarikat pengeluar vaksin dan bekalan vaksin pertama dijangka diterima negara pada penghujung Februari.“Melalui Jawatankuasa Khas Jaminan Akses Bekalan Vaksin Covid-19 yang ditubuhkan, kerajaan akan memastikan ketelusan perolehan vaksin dan Program Imunisasi Kebangsaan akan diberi perhatian utama melibatkan dana sebanyak RM3 bilion untuk tujuan ini,” katanya.Muhyiddin menegaskan garis panduan dan kaedah penentuan bagi individu yang perlu menerima vaksin akan dihebahkan dan program vaksinasi tersebut dijangka berjalan secara berperingkat sehinggalah tempoh keseluruhannya selama 12 bulan.“Ini bermakna, kumpulan pertama yang dijangka menerima vaksin adalah pada awal Mac dan dapat meliputi lebih 80 peratus atau hampir 27 juta penduduk Malaysia menjelang suku pertama 2022,” kata perdana menteri.Muhyiddin berkata bagi inisiatif Mengukuhkan Sistem Kesihatan Negara, kerajaan akan menambah lebih 3,500 anggota kesihatan yang akan mula bertugas pada hujung bulan ini, dengan peruntukan tambahan sebanyak RM150 juta.“Ini terdiri daripada penolong pegawai perubatan, paramedik, juruteknologi makmal dan jururawat.“Saya memberi jaminan sekiranya terdapat keperluan akan datang dan bagi menggerakkan program imunisasi kelak, kerajaan bersedia menambah pengambilan baru,” katanya.Perdana menteri berkata seperti diumumkan dalam Belanjawan 2021, pemberian “one-off” atau sekali sebanyak RM500 kepada semua petugas barisan hadapan kesihatan dan RM300 kepada petugas barisan hadapan yang lain akan mula dibayar dalam suku tahun pertama tahun ini.Sementara bayaran bulanan sedia ada yang diterima sebanyak RM600 oleh petugas barisan hadapan kesihatan dan RM200 oleh petugas barisan hadapan yang lain akan tetap diteruskan sehingga wabak Covid-19 berakhir, kata Muhyiddin.Selain itu, Muhyiddin berkata hospital swasta bersetuju untuk menerima dan merawat pesakit Covid-19 dan bukan Covid-19 bagi meringankan tekanan kepada sistem kesihatan awam dan kerajaan akan memperuntukkan RM100 juta bagi tujuan tersebut.Beliau berkata bagi inisiatif memperkukuh saringan kesihatan pekerja, kos saringan Covid-19 akan ditanggung sepenuhnya Pertubuhan Keselamatan Sosial (Perkeso) di zon-zon merah, selain pelepasan cukai bagi bayaran ujian pengesanan Covid-19 untuk menyokong lebih banyak individu membuat ujian saringan dan pengesanan virus itu secara persendirian.Bagi aspek bayaran Bantuan Prihatin Rakyat, Muhyiddin berkata bayaran fasa terakhir Bantuan Prihatin Nasional (BPN) 2.0 akan dipercepatkan mulai 21 Jan melibatkan 11.1 juta penerima dengan peruntukan sebanyak RM2.38 bilion.Sementara di bawah inisiatif memperkukuh program kebajikan, perdana menteri berkata kerajaan meningkatkan kadar bantuan bulanan di bawah Jabatan Kebajikan Masyarakat (JKM) berkuat kuasa bulan ini, manakala Program Bakul Makanan akan segera dilaksanakan selain potongan cukai kepada penyumbang bantuan kebajikan.Dalam perutusan kira-kira 40 minit itu, Muhyiddin turut menggariskan matlamat ketiga berkaitan menyokong kelangsungan perniagaan yang antara lain menambah baik Program Subsidi Upah 3.0 di bawah Perkeso dan meneruskan Geran Khas Prihatin (GKP) Tambahan kepada peniaga dan penjaja di Sabah.“Kerajaan akan memperluaskan bantuan GKP Tambahan ini kepada 500,000 PKS di tujuh negeri PKP dengan bayaran RM1,000, manakala 300,000 PKS di negeri lain akan menerima RM500. Perluasan inisiatif itu melibatkan peruntukan tambahan sebanyak RM650 juta.“Namun, sekiranya terdapat negeri yang berubah menjadi zon merah dan diisytiharkan PKP, kerajaan sedia membantu dengan menyalurkan bantuan tambahan kepada PKS di negeri tersebut dengan serta merta,” katanya.Pakej bantuan Permai ini merupakan inisiatif kelima dilaksanakan kerajaan dalam membantu rakyat sejak PKP pertama kali dikuatkuasakan pada Mac tahun lepas.Kerajaan sebelum ini melaksanakan Bantuan Pakej Rangsangan Ekonomi Prihatin Rakyat (Prihatin) melibatkan peruntukan RM250 bilion pada Mac 2020 dan Pakej Rangsangan Ekonomi Prihatin Rakyat (Prihatin Tambahan) sebanyak RM10 bilion pada April 2020.Selain itu, turut diumumkan Pelan Jana Semula Ekonomi Negara (Penjana) melibatkan perbelanjaan sebanyak RM35 bilion pada Jun lepas, selain Pakej Kerangka Inisiatif Tambahan Prihatin (Kita Prihatin) dengan peruntukan RM10 bilion pada September lepas.


Amaran banjir kilat landa 6 negeri dalam tempoh 24 jam

Banjir kilat mungkin melanda Johor, Pahang, Perak, Selangor, Terengganu dan Sabah dalam tempoh 24 jam jika berlaku hujan lebat atau ribut petir yang signifikan, menurut Pusat Ramalan dan Amaran Banjir Negara (PRABN) Jabatan Pengairan dan Saliran (JPS).
Berdasarkan notis PRABN yang dikeluarkan 7 pagi ini,  kawasan terlibat di Johor ialah Kota Tinggi sekitar Sedili Kechil dan Ulu sungai Sedili Besar, Muar (Bandar, Bandar Maharani dan Jalan Bakri) serta Mersing (Bandar Padang Endau).
Di Pahang, tiga daerah terlibat iaitu Kuantan sekitar Bandar Kuantan, Hulu Kuantan, Kuala Kuantan, Pulau Manis dan Sungai Karang, Maran (Pekan) serta Pekan (Bebar, Pekan dan Langgar).
Sementara itu, di Perak dua daerah dan kawasan sekitar yang dijangka terjejas ialah Bagan Datuk (Pekan Simpang Empat) dan Hilir Perak (Durian Sebatang) manakala di Selangor membabitkan Klang.
Bagi Terengganu pula, kawasan diramal terjejas adalah Marang (Bukit Payung) dan Kuala Terengganu (Batu Buruk, Chendering dan Kuala Terengganu) manakala di Sabah ialah Tuaran (Kampung Berungis dan Pekan Tenghilan).
Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.
“Sila patuhi arahan pihak berkuasa atau agensi-agensi pengurusan bencana banjir. Sila layari laman sesawang https://publicinfobanjir.water.gov.my atau Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa,” menurut notis itu.


Isyarat betul perlu diberikan kepada PM untuk tentukan waktu sesuai PRU, kata Tok Mat

Isyarat yang betul perlu diberikan kepada Perdana Menteri Ismail Sabri Yaakob bagi mencari waktu yang sesuai untuk mengadakan Pilihan Raya Umum (PRU) Ke-15, kata Pengarah Jentera Pilihan Raya Barisan Nasional (BN) Mohamad Hasan.
"Perdana menteri sedang meneliti dan menunggu waktu yang sesuai jadi kita perlu beri isyarat yang betul.
"Saya akan pergi ke seluruh negara bersama rakan-rakan dan hasil dari lawatan kerja akan kami bentangkan dan bincangkan di peringkat jawatankuasa pengurusan dan biro politik parti. Kita akan habiskan (pembentangan laporan PRU) sebelum pertengahan Ogos,” katanya.
Mohamad yang juga timbalan pengerusi BN berkata jentera pilihan raya BN di Pulau Pinang telah mencapai 50% tahap kesiapsiagaan setakat ini dan beliau mahu melihat keseragaman strategi di setiap bahagian.
“Kita belum berbincang soal jumlah kerusi yang akan ditandingi dan calon. Ini akan ditentukan oleh pimpinan parti,” kepada wartawan selepas Majlis Pelancaran Jentera Pusat Daerah Mengundi BN Pulau Pinang di Tasek Gelugor.
“Kami perlu melakukan penambahbaikan terlebih dahulu, barulah kita boleh keluar menghadapi peperangan PRU sebagai satu pasukan dan keluarga besar BN,” katanya.
Walaupun tidak mudah untuk mengalahkan parti DAP di Pulau Pinang, beliau berkata ia tidak mustahil.
Katanya ia terbukti di pilihan raya kecil Melaka, Sarawak dan Johor baru-baru ini, kerusi-kerusi tradisi yang dikuasai DAP berjaya dirampas oleh BN.
“BN telah diberikan kepercayaan semula oleh rakyat di kawasan-kawasan tersebut. Ia bukannya mudah untuk mengalahkan DAP tetapi ia tidak mustahil,” katanya.


Sorry.


Mahu selesaikan krisis makanan global, Rusia pertingkat eksport

Rusia kini berusaha meningkatkan eksport makanan dan baja untuk membantu menyelesaikan krisis makanan global, kata Timbalan Menteri Luarnya Sergey Vershinin semasa forum politik peringkat tinggi di Pertubuhan Bangsa-Bangsa Bersatu (PBB), lapor Sputnik.
“Khusus mengenai isu keselamatan makanan, Rusia telah mempertimbangkan untuk mempertingkatkan eksport makanan dan baja ke negara-negara Afrika dan timur tengah bagi menyumbang kepada penyelesaian masalah kelaparan,” kata Vershinin pada Khamis.
Beliau berkata krisis yang berlaku sekarang adalah disebabkan krisis struktur yang memerlukan pembaharuan dari segi keseluruhan struktur ekonomi antarabangsa dan bukannya menerusi "pendekatan pemberian bantuan" semata-mata.
Vershinin menyalahkan negara Barat atas pelaksanaan dasar makanan dan tenaga mikroekonomi semasa pandemik Covid-19 yang didakwanya menyebabkan tercetusnya ketidakstabilan global dalam pasaran bahan mentah sebelum operasi ketenteraan khas Rusia dilancarkan di Ukraine.
Forum pembangunan mampan anjuran PBB itu menumpukan kepada usaha mempercepat pencapaian matlamat pembangunan mampan menjelang 2030 dan menyelesaikan cabaran atau mengatasi halangannya.
AS juga dilaporkan telah mengeluarkan lesen am yang membenarkan transaksi dengan Rusia berkaitan dengan baja, benih dan tanaman makanan.
Panduan baharu itu dikeluarkan di tengah-tengah kebimbangan yang semakin meningkat berhubung sekatan AS yang menghalang penjualan makanan dan baja Rusia.
Pemimpin dunia dan organisasi antarabangsa telah memberi amaran mengenai krisis makanan skala besar akan berlaku berikutan situasi di Ukraine.
Gangguan terhadap rantaian bekalan dan pengeluaran tanaman juga akan terjejas di negara yang menjadi antara pengeluar bijirin terbesar di dunia itu.
Rusia dan Ukraine menyumbang kira-kira 30% daripada eksport global gandum, 20% jagung dan 76% bunga matahari.


‘Raya balas dendam’ selepas 2 tahun terkurung

Sambutan Aidilfitri pada tahun ini dijangka paling meriah selepas rakyat Malaysia terkurung akibat perintah kawalan pergerakan (PKP) dan sekatan rentas sempadan selama dua tahun berturut-turut untuk mengekang penularan wabak Covid-19.Di sekitar ibu kota, kemeriahan dan tanda-tanda kemeriahan Syawal sudahpun terpancar dua minggu sebelum sambutan Hari Raya.Minggu lalu, orang ramai melaporkan kesesakan trafik terutama di tempat-tempat tumpuan membeli belah seperti Jalan Tuanku Abdul Rahman, Shah Alam dan Bangi.Ini kerana rakyat Malaysia terutamanya yang beragama Islam seolah-olah seperti mahu “membalas dendam” akibat tidak boleh pulang ke kampung, selain menghadapi masalah kewangan rentetan cabaran ekonomi yang melanda.Tinjauan di Jalan Tuanku Abdul Rahman di Kuala Lumpur mendapati orang ramai sanggup membawa anak-anak kecil untuk membeli-belah walaupun sudah lewat malam.Ia juga dilihat sebagai satu rahmat kepada peniaga yang terjejas pendapatan dengan teruk sejak dua tahun kebelakangan ini.Ditambah pula dengan pengeluaran khas Kumpulan Wang Simpanan Pekerja (KWSP) rakyat Malaysia dilaporkan mempunyai lebihan RM40 bilion untuk berbelanja tatkala musim perayaan menjelma.Pengurus operasi Lat’s Collection, Aziz Muhammad berkata, sepanjang PKP jualan baju Melayu ketika musim perayaan merudum sehingga 80% dan terpaksa menghentikan separuh tenaga kerja.“Tahun lepas kita berniaga juga tapi tak sekuat tahun ini kerana jualan tertumpu kepada orang Kuala Lumpur dan Selangor sahaja. Tapi tahun ini seluruh Malaysia datang beli,” katanya yang membuka gerai jualan di Jalan Tuanku Abdul Rahman kepada MalaysiaNow.Katanya, peningkatan yang berlaku jauh lebih tinggi berbanding tahun lepas di mana jualannya dalam tempoh seminggu puasa tahun ini mengatasi jualan keseluruhan tahun lepas.Bagaimanapun, jualannya masih belum mencapai tahap pra pandemik.“Sebelum 2018, hari Jumaat sahaja kita boleh jual sehingga RM60,000,” katanya.Selain soal membeli-belah, aspek ibadah pada bulan Ramadan dan suasana Hari Raya turut terkesan dengan pelbagai prosedur operasi standard (SOP).Solat di masjid contohnya, terpaksa mengambil kira kuota jemaah dan buat pertama kali, saf antara makmum dijarakkan.Selain itu, pada 2020 ketika wabak Covid-19 masih mengganas, orang Islam melakukan solat tarawih di rumah dan bukan di masjid seperti kebiasaan.Khutbah Hari Raya turut disampaikan oleh ketua keluarga atau anak lelaki dalam rumah masing-masing, sekali gus menghilangkan kemeriahan dan suasana Aidilfitri.Perdana Menteri Ismail Sabri Yaakob yang sebelum ini memberi jaminan tidak akan menutup sempadan bagi membolehkan perjalanan balik kampung selain turut menggesa rakyat untuk meraikan Aidilfitri kali ini.Kemeriahan Syawal tidak hanya tertumpu di Semenanjung Malaysia.Beberapa warga Sarawak turut memeriahkan suasana dengan kembali menjadi “personal shopper” atau pembeli perubadi dan membeli-belah di Kuala Lumpur apabila perjalanan udara dibenarkan.Bagi Nur Atikah yang berasal dari Kota Samarahan, pembukaan sempadan memberi peluang kepadanya untuk membantu pelanggannya membeli barangan keperluan sambutan Hari Raya Aidilfitri di sekitar bandar raya Kuala Lumpur.Bercakap kepada MalaysiaNow, dia berkata bersedia membantu pelanggan mendapatkan pelbagai barangan, termasuk sofa, katil atau peralatan memasak, dari kedai perabot Sweden, Ikea yang terkenal di dunia di Kuala Lumpur.“Ramai yang meminta saya membuat perkhidmatan pembeli peribadi sebagai cara yang lebih mudah untuk membeli barangan runcit, barangan rumah, pakaian, kosmetik dan juga perabot mereka.”Dengan caj perkhidmatan serendah RM5 setiap item, dia juga menguruskan penghantaran pesanan pelanggannya sehingga ke hadapan pintu rumah.“Saya sangat seronok melakukan kerja ini dan sentiasa menganggapnya sebagai melegakan tekanan.“Pergi ke kedai juga sudah menjadi masa saya dan pada masa sama saya mampu menjana wang saku sendiri,” katanya.Sementara itu, Aleya dari Miri berkata juga pembukaan sempadan menyaksikan permintaan untuk menggunakan perkhidmatan pembeli peribadi meningkat dua kali ganda.Dia juga berkata pembeli peribadi juga harus bijak menguruskan tempahan yang mereka terima bagi mengelak kesilapan dan memastikan pelanggan berpuas hati dengan perkhidmatan mereka.“Saya seorang yang sangat teliti dan akan sentiasa mengambil bahagian dalam tinjauan produk untuk membeli barangan berjenama seperti beg tangan, pakaian, aksesori wanita pada harga yang berpatutan. Saya juga akan memaklumkan diri saya tentang kemas kini terkini produk baru di pasaran.“Dari situ, ramai rakan meminta saya membantu mereka membeli pelbagai barangan berjenama dengan harga lebih murah. Sebagai pembeli peribadi, kami mesti sentiasa memastikan diri kami dikemas kini tentang promosi dan jualan,” katanya.Orang ramai turut mengambil kesempatan bercuti pada musim perayaan kali ini.Ketua Pegawai Eksekutif Persatuan Hotel Hotel Malaysia Yap Yip Seng berkata penambahan kadar langganan (occupancy rate) hotel dijangka meningkat pada Syawal ini kepada 40 hingga 45%.Kadar itu dijangka lebih tinggi di Melaka dan Pantai Timur semasa musim Aidilfitri, iaitu 60-70%.“Bagaimanapun, industri menjangkakan rakyat Malaysia bercuti di luar negara memandangkan sempadan sudah dibuka.”


Israel jalankan vaksinasi dos ke-4 kepada warga emas, petugas kesihatan

Perdana Menteri Israel Naftali Bennett pada Ahad mengumumkan dos keempat vaksin Covid-19 akan diberikan kepada warga emas berusia 60 tahun ke atas dan petugas kesihatan berikutan lonjakan jangkitan akibat penularan varian Omicron.Menurut Naftali, kementerian kesihatan sudah meluluskan pemberian dos penggalak kepada golongan itu.“Gelombang Omicron sedang melanda negara dan kita mesti lindungi diri,” katanya pada satu sidang media.Khamis lalu, Israel menjadi negara pertama meluluskan pemberian dos keempat vaksin Covid-19 kepada golongan yang mempunyai imuniti lemah.Semalam, Israel merekodkan 4,206 jangkitan baru dalam tempoh 24 jam.Bennett turut memberi amaran bahawa kes jangkitan boleh melonjak sehingga kira-kira “50,000 kes sehari dalam masa terdekat.”Beliau juga menggesa semua orang dewasa dan kanak-kanak untuk segera mendapatkan vaksinasi.Lebih empat juta dari 9.2 juta populasi Israel sudah menerima tiga dos suntikan vaksin Covid-19.Setakat ini, Israel merekodkan hampir 1.4 juta kes Covid-19 manakala 8,244 korban akibat waktu turut dicatat.


Sistem pendidikan rosak kerana kelemahan kepimpinan Melayu

Dalam konteks pendidikan, bangsa Melayu terbukti bersedia untuk bergerak ke hadapan demi mewujudkan sebuah negara bangsa dengan mengorbankan tulisan jawi yang telah menjadi darah daging peradaban mereka kepada tulisan rumi (roman) semata-mata agar bangsa lain dapat sama-sama marasai nikmat pendidikan tanpa rasa prejudis.
Perubahan dari tulisan jawi kepada tulisan rumi untuk pembelajaran disekolah berlaku pada 1966 yang ketika itu menteri pendidikannya adalah Khir Johari. Cadangan ini juga disokong oleh kumpulan Asas 50.
Namun sebelum itu lagi, dari Laporan Razak pada 1956, bangsa Melayu juga telah berkompromi kepada kaum minoriti dengan bersetuju untuk menukar konsep sekolah Melayu kepada sekolah Kebangsaan dan mengizinkan kewujudan sekolah vernakular sebagai identiti kebangsaan. Juga atas niat yang sama, Melayu berjiwa besar untuk membina sebuah negara bangsa.
Tanpa persetujuan dan kerelaan ini, mungkin negara kita masih dibelenggu dengan ketidaktentuan dalam hubungan antara kaum. Maka, terima kasih Melayu.
Bulan lalu dalam "Persidangan Meja Bulat: Penjenamaan Semula Naratif Politik Melayu", sebuah kertas berkaitan pendidikan telah dibentangkan oleh Anuar Ahmad, seorang sarjana dari Universiti Kebangsaan Malaysia yang komited dengan isu-isu pendidikan.
Rencana ini adalah pandangan dan perspektif saya berkenaan kertas beliau itu.
Pendidikan dan kemiskinan
Penyataan masalah dalam agenda pendidikan ini saya dapati ianya agak kompleks. Namun, kita masih boleh memahami naratifnya.
Dimana-mana sudut dunia ini, masalah pendidikan juga adalah berkaitan dengan masalah kemiskinan dalam masyarakat. Dalam konteks Malaysia, kumpulan yang miskin di Malaysia hingga hari ini kebanyakkannya dikalangan kaum Melayu yang mana kumpulan ini adalah kaum majoriti dalam negara kita.
Maka, masalah kemiskinan dikalangan kaum majoriti ini menjadi masalah nasional, bukan masalah perkauman seperti yang digambarkan oleh sesetengah pihak seolah-olah – Melayu mahu kayakan Melayu dengan merampas hak kaum lain – tidak.
Menurut Anuar, masalah kemiskinan relatif ini memberi kesan langsung kepada orang Melayu dan saya melihat masalah kemiskinan ini bertambah rumit dan kompleks apabila didalam masalah kemiskinan ini wujud masalah "sikap" dalam kalangan orang Melayu.
Dr Mahathir berulang kali menyebut masalah sikap orang Melayu dalam konteks membangun atau memajukan diri. Pandangan Tun ini juga pernah disuarakan lama dahulu dalam "The Malay Dilemma".
Masalah sikap orang Melayu ini juga rupa-rupanya berhubung kait dengan kelemahan kepemimpinan politik Melayu yang tidak jujur dalam menjalankan amanahnya.
Masalah sikap dan kepimpinan ini kurang terjadi dikalangan kaum Cina dan India. Mengapa?
Pertama kerana anak-anak mereka dari kecil telah dididik (menyedari) bahawa nasib mereka ditangan mereka sendiri tanpa dipayungi atau mendapat kelebihan oleh pemerintah, dengan asuhan ini mereka didesak untuk berusaha bersungguh-sungguh mengeluarkan diri dari kemiskinan dengan gerak langkah yang agresif.
Kedua, para pemimpin mereka meletakkan agenda ini sebagai keutamaan politik mereka untuk menguasai ekonomi kerana menyedari mereka adalah kumpulan minoriti dalam negara ini. Kerana itu kita ada mendengar ungkapan "Cina tolong Cina". Bagi saya, itulah yang sepatutnya berlaku dan ia bukan suatu kesalahan atau jenayah, malah orang Melayu wajar mencontohinya.
Keadaan ini berbeza dengan orang Melayu yang diajar agar sentiasa bergantung (payung) dengan pemimpin hinggalah sampai ke suatu tahap, mereka dipergunakan kembali oleh pemimpin Melayu.
Kaedah memperalatkan orang Melayu oleh pemimpin Melayu yang jahat ini ialah dengan wang, kerana wang amat mudah diperolehi kerana ada kuasa, iaitu dengan melakukan rasuah.
Dalam konteks tadbir urus, disinilah virus rasuah tumbuh berakar dan kembang mekar. Melayu yang bergantung dengan wang dari pemimpin Melayu ini, tidak kaya-kaya malah kekal miskin dan terus tercicir.
Pemimpin Melayu yang rosak
Sifat kebergantungan orang Melayu dengan pemberian wang ini diwarisi oleh generasi seterusnya atas hujah perut perlu diisi dan pemberian itu adalah dari pemimpin kita Melayu dan Islam.
Ini terbukti benar apabila hari ini hampir kesemua kumpulan Melayu akan bergantung dengan wang untuk memberi sokongan politik daripada dan kepada pemimpin politik.
Fungsi pemimpin, untuk memimpin masyarakat telah bertukar menjadi pemberi wang kepada rakyat sebagai jalan pintas untuk membantu rakyat.
Lebih menakutkan, ia kini menjadi suatu ekosistem yang perlu dikekalkan, kerana inilah rasuah dan salahguna kuasa tidak ada penghujungnya.
Apabila salah guna kuasa dan rasuah ini menjadi suatu ekosistem, sistem pendidikan juga terdedah dengan aktiviti tak bermoral ini. Ia berterusan dari peringkat atas hinggalah peringkat bawah didalam sistem pendidikan. Kerana itu, segala formula dan perubahan dasar atau sistem pendidikan masih gagal menyelesaikan masalah kemiskinan dan keciciran pendidikan dikalangan orang Melayu.
Pemimpin tidak ghairah menyelesaikan masalah pendidikan kerana ghairah itu telah hilang disebabkan politik kuasa yang mencengkam kepimpinannya.
Bahana keciciran
Menurut Anuar, pandemik 2020-2021 mengesahkan kepada kita bahawa anak-anak dari keluarga miskin relatif (Melayu) adalah kumpulan rentan pendidikan.
Ramai murid yang keciciran pendidikan kerana kemiskinan relatif. Sekitar 21,000 murid (Januari-Mei 2021) telah berhenti sekolah dan hampir 30 ribu mahasiswa berhenti kuliah pada 2020-2021.
Kadar keciciran 3M juga meningkat  di Tahun Satu-Tiga sekolah rendah. Ramai murid yang ponteng dan berhenti sekolah untuk bekerja upah harian. Hingga kini, tiada pelan pemulihan keciciran yang konstruktif telah dilaksanakan oleh kerajaan Melayu Islam ini.
Dalam laporan akhbar pada 24 september 2021 sahaja, sebanyak 70% siswazah menganggur dan mereka adalah dikalangan bumiputera.
Bagi saya, punca kepada masalah pendidikan yang begitu kompleks ini tidaklah begitu kompleks. Puncanya jelas iaitu kegagalan dan kelemahan kepimpinan Melayu yang berpunca daripada rasuah dan salah guna kuasa hingga menjadikan orang Melayu semakin malas. Malas mahu berusaha kerana mudah diberi wang.
Selagi orang Melayu terus memilih pemimpin yang jahat menjadi kerajaan, kita semua tidak akan mampu mengubah apa-apa malah kita akan merosakkan masa depan anak-anak kita. Melayu akan terus miskin tetapi pura-pura berkuasa.
Mahdzir Ibrahim adalah ahli Pejuang.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kuarantin wajib 3 hari kepada menteri berdasarkan syarat ketat, kata Noor Hisham

Pengecualian wajib kuarantin mandatori tiga hari yang diberikan kepada menteri dan perwakilan yang pulang dari urusan rasmi luar negara hanya akan terpakai jika mematuhi syarat ketat yang ditetapkan, kata Ketua Pengarah Kesihatan Dr Noor Hisham Abdullah.Katanya, ini termasuklah mewajibkan individu tersebut menggunakan kapal terbang peribadi semasa perjalanan.Noor Hisham berkata, menteri atau perwakilan itu juga mesti mengemukakan permohonan pengecualian sebelum perjalanan, untuk membolehkan pegawai kesihatan melakukan penilaian risiko dalam perjalanan mereka sebelum meluluskannya.“Perdana Menteri (Muhyiddin Yassin) yang ke Jakarta baru-baru ini, sudah menjalani ujian PCR pada 3 Februari sebelum ke Jakarta dan apabila sampai di Jakarta pada 4 Februari ujian sekali lagi dijalankan dan kembali ke Malaysia.“Pada 5 Februari iaitu hari pertama saya mengeluarkan perintah mahkamah untuk kuarantin di rumah dan dipakaikan gelang pink dan swab test dilakukan hari ini iaitu hari kelima dan juga akan melengkapkan jadual kuarantin untuk tempoh tujuh hari. Jadi tujuh campur tiga adalah 10 hari,” katanya pada sidang media harian perkembangan Covid-19.Isu ini dibangkitkan beberapa pihak yang tidak berpuas hati apabila pewartaan yang diumumkan oleh Menteri Kesihatan Dr Adham Baba mengikut kuasa (Akta 342) seksyen 29 Pencegahan dan Pengawalan Penyakit Berjangkit 1988, membolehkan menteri yang kembali dari lawatan rasmi luar negara diberi pengecualian bagi menjalani pemerhatian hanya selama tiga hari atau pengawasan sehingga boleh dilepaskan tanpa membahayakan orang ramai.Pengecualian itu berkuat kuasa bermula 9 Februari hingga 1 Ogos depan.“Jemaah menteri yang kembali dari mana-mana lawatan rasmi luar negara hendaklah menjalani pemerhatian selama tiga hari atau menjalani pengawasan sehingga boleh dilepaskan tanpa membahayakan orang ramai,” kata syarat pengecualian akta 342 dalam perintah menteri kesihatan itu.Bagaimanapun menurut Noor Hisham, kelonggaran memendekkan tempoh kuarantin bagi sesiapa sahaja akan mengambil kira risiko negara yang dikunjungi.“Di Malaysia boleh kuarantin hanya tujuh hari tapi dengan syarat tiga hari sebelum pulang ke Malaysia perlu melakukan ujian di negara itu.“Kementerian kesihatan juga akan melihat jenis urusan rasmi dan aktiviti-aktiviti ringkas yang tidak libatkan orang ramai dan tempat awam sebelum membenarkan tempoh kuarantin itu dipendekkan.”Berdasarkan Seksyen 15 akta ini memperuntukkan: “Seseorang pegawai diberi kuasa boleh memerintahkan supaya mana-mana kontak menjalani pemerhatian di mana-mana tempat dan bagi apa-apa tempoh yang difikirkannya patut, atau menjalani pengawasan sehingga dia boleh dilepaskan tanpa membahayakan orang ramai.”Ketika ini Menteri Luar Hishammuddin Hussein berada di Abu Dhabi dalam lawatan rasminya.


Helikopter dibenar rentas negeri untuk diselenggara, bukan beli nasi ganja, kata polis

Helikopter yang mendarat di Padang Ipoh pada Jumaat lepas hanya memperoleh kebenaran rentas negeri bagi tujuan penyelenggaraan pesawat itu dan bukannya membawa tempahan nasi ganja.Ketua Polis Perak Mior Faridalathrash Wahid berkata pihaknya telah merakam kenyataan ketua balai polis yang memberi kebenaran dan semua individu yang terlibat, termasuk pengadu, pemilik premis makanan dan pemilik syarikat helikopter jenis Bell 505 Global Ranger itu.“Pihak polis masih meneruskan siasatan dan hasil siasatan akan dirujuk kepada timbalan pendakwa raya untuk arahan selanjutnya dalam masa terdekat,” katanya dalam kenyataan hari ini.Beliau berkata kes disiasat di bawah Peraturan 16 Peraturan-Peraturan Pencegahan dan Pengawalan Penyakit Berjangkit dan orang ramai diminta tidak membuat spekulasi kerana boleh mengganggu proses siasatan.Semalam, polis Perak dilaporkan mengambil keterangan beberapa individu termasuk seorang lelaki bergelar Datuk berusia 52 tahun, bagi membantu siasatan insiden berkenaan di Ibu Pejabat Polis Daerah Petaling Jaya, Selangor.Isu berkenaan tular dalam media sosial apabila sebuah helikopter mendarat di Padang Ipoh dipercayai untuk mengambil pesanan 36 bungkus nasi ganja yang ditempah pelanggan dari ibu negara di sebuah kedai menjual nasi kandar terkemuka di bandar raya ini.Pihak Berkuasa Penerbangan Awam Malaysia (CAAM) dalam kenyataan pada Sabtu lepas memaklumkan helikopter Bell 505, dikendalikan oleh Systematic Aviation Services Sdn. Bhd. (SAS) itu, berlepas dari Lapangan Terbang Sultan Abdul Aziz Shah, Subang ke Ipoh pada 9.08 pagi sebelum kembali ke Subang pada 11:02 pagi, seperti difailkan dalam pelan penerbangan.


Debat dengan rakyat anda, bukan saya, Richard Branson bidas menteri Singapura

Bilionair Britain Richard Branson menggesa K Shanmugam untuk melibatkan diri dengan aktivis tempatan dan bukan dengannya, menolak jemputan menteri dalam negeri Singapura itu untuk berdebat mengenai hukuman mati.
Branson, adalah antara pengkritik lantang hukuman mati Singapura yang sekurang-kurangnya telah dijalankan terhadap 10 orang banduan kesalahan dadah sejak awal tahun ini, walaupun terdapat bantahan berkait proses perbicaraan mereka.
Beliau berkata debat yang ingin diadakan itu sepatutnya melibatkan suara daripada aktivis-aktivis Singapura sendiri."Dalam kes Singapura, kami mendapat inspirasi daripada usaha beberapa individu dan organisasi - termasuk aktivis, peguam, wartawan - yang mempunyai pengalaman, pengetahuan dan data," kata Branson sebagai respons kepada surat Shanmugam yang menjemputnya untuk berdebat secara langsung di televisyen mengenai isu hukuman mati.
Beliau turut menggesa Shanmugam untuk berdebat dengan aktivis anti hukuman mati daripada kumpulan Transformative Justice Collective dan Anti-Death Penalty Asia Network.
Branson turut mencadangkan peguam hak asasi terkemuka M Ravi, yang dikenakan beberapa tindakan undang-undang oleh pihak berkuasa atas usahanya membela banduan bilik akhir di Singapura, termasuk seorang banduan warga Malaysia, Nagaenthran Dharmalingam.
Nasib mendiang Nagaenthran mendapat perhatian bilionair syarikat penerbangan Britain itu yang secara peribadi telah menulis rayuan kepada presiden Singapura tahun lalu supaya pengampunan diberikan kepada banduan kurang upaya itu.
Ketika menamakan Ravi, Branson menyifatkan beliau sebagai seorang "peguam yang berani", dan menggesa Singapura untuk memberi perhatian kepada kempen pemansuhan yang digerakkan penduduk tempatan  sendiri, di mana katanya, mereka itu juga “sangat mengambil berat dengan kemajuan Singapura, di mana saya yakin, sama seperti anda".
“(Suara) mereka perlu didengari, bukan diabaikan, atau lebih teruk lagi, diganggu,” tambahnya.
Beliau berkata debat yang disiarkan di televisyen hanya akan menjadi sekadar tontonan, dan akan mengurangkan wacana dalam ruang lingkup kata-kata sahaja.
"Saya tidak dapat bayang bahawa perkara demikian yang anda cari. Apa yang Singapura benar-benar perlukan ialah dialog yang membina dan berkekalan, melibatkan pelbagai pihak berkepentingan, dan memberi komitmen sebenar terhadap ketelusan dan bukti."


Lebih baik kritik secara terbuka daripada tandatangan SD diam-diam, kata Syed Saddiq

Ahli Parlimen Muar Syed Saddiq Syed Abdul Rahman menegaskan tidak akan berhenti menyuarakan isu-isu rakyat di Parlimen, ketika beliau dan partinya dikritik hebat baru-baru ini kerana membangkitkan isu skandal pembinaan kapal pesisir tempur (LCS).
Bercakap kepada MalaysiaNow, presiden Muda itu berkata parti-parti komponen Pakatan Harapan (PH) sudah mengenali dirinya dan kelantangan serta pendirian beliau.
"Jangan pendirian kita berubah apabila ada dalam kerajaan, itu tidak betul. Lebih baik bercakap secara terbuka di Parlimen daripada menandatangani akuan bersumpah (SD) secara senyap-senyap," katanya merujuk kepada desas-desus usaha menukar kerajaan yang bertiup kencang beberapa bulan lalu.
Katanya, beliau memilih untuk kekal setia dengan PH sejak zaman Langkah Sheraton walaupun dipujuk dengan jawatan menteri dan diugut selepas itu.
Kerajaan sebelum ini setuju untuk meneruskan pembinaan lima kapal LCS bagi Tentera Laut Diraja Malaysia (TLDM) menerusi sebuah syarikat bertujuan khas yang akan mengambil alih projek itu daripada Boustead Naval Shipyard Sdn Bhd.
Syed Saddiq yang juga bekas menteri belia dan sukan di bawah pentadbiran Dr Mahathir Mohamad pada 2018 mengemukakan usul untuk membahas isu tersebut pada sesi Parlimen lepas namun ditolak oleh Speaker Dewan Rakyat, Johari Abdul.
Sayap Pemuda PKR turut menempelak kenyataan Syed Saddiq yang mendakwa penolakan usul itu adalah kerana bukan kepentingan awam.
"Mungkin orang akan kata (Muda) gunting dalam lipatan, tetapi mereka lupa jika ini benar, saya sudah lama tunduk pada ugutan atau menerima habuan-habuan yang ditawarkan.
"Jika semua itu saya tolak, takkan tiba-tiba saya hendak jadi orang lain?" soalnya.
Beliau sebelum ini menggesa Pemuda PKR untuk tidak mengubah intonasi mereka berhubung isu berkenaan, yang dijadikan bahan kempen PH pada Pilihan Raya Umum ke-15 (PRU15) tahun lalu.
Ini bukan kali pertama Muda dan PH, terutamanya PKR, tidak sehaluan. Sebelum ini, kedua-dua parti tidak sehaluan dalam pembahagian kerusi di Pilihan Raya Negeri (PRN) Johor.
Ketika ini, Muda dan PH Selangor saling berbalas kenyataan berhubung kerjasama yang ingin diadakan menjelang PRN.
Syed Saddiq berkata, ramai pengundinya di Muar menyokong tindakan beliau menyuarakan isu LCS di Parlimen.
"Kalau kamu tidak mahu konsisten selepas pilihan raya, itu kamu. Saya mahu konsisten.
"Isu ini besar di hati saya kerana atuk saya berkhidmat dalam TLDM sejak muda hingga bersara," tambah beliau.


Thailand kutip fi daripada pelancong asing mulai 1 Jun

Kabinet Thailand memutuskan untuk mengutip bayaran antara 150 (RM19.25) dan 300 baht (RM38.45) ke atas setiap pelancong asing bermula 1 Jun bagi membantu membiayai pembangunan dan penyelenggaraan tempat tarikan pelancong serta perlindungan insurans pelancong.
Timbalan Jurucakap Kerajaan Traisulee Traisaranakul berkata 300 baht akan dikutip daripada pelawat yang tiba melalui udara manakala 150 baht daripada pengembara yang masuk melalui sempadan air dan darat.
Mereka yang memegang pasport Thailand, pasport diplomatik, permit kerja dan permit kerja khas (untuk profesional tertentu) serta kanak-kanak di bawah umur dua tahun dan penumpang transit, dikecualikan daripada bayaran itu.
"Selain itu, pelawat yang masuk dan keluar pada hari yang sama juga dikecualikan.
“Thailand adalah antara 40 negara di dunia yang mengutip yuran kemasukan daripada pelancong asing. Bagaimanapun, Thailand merupakan negara pertama yang menggunakan kutipan itu untuk manfaat pelancong seperti menyediakan insurans kemalangan dan menaik taraf serta membangunkan destinasi pelancongan.
“Bayaran yang dikutip akan digunakan untuk membantu mengembangkan lagi industri pelancongan, insurans untuk pelancong asing sepanjang berada di sini yang bertujuan mempromosi pelancongan selamat,” katanya dalam satu kenyataan.
Beliau berkata Thailand menanggung kos perubatan antara 300 dan 400 juta setiap tahun untuk rawatan pelancong asing di hospital awam.
Menteri Pelancongan dan Sukan Pipat Ratchakitprakarn berkata kerajaan dijangka mengumpul kira-kira 3.9 bilion baht tahun ini.
Thailand menyemak semula ketibaan pelancong daripada 20 juta kepada lebih 30 juta tahun ini berikutan kemasukan semula pelancong China.
Tahun lepas, Thailand menerima 11.15 juta pelancong asing, meningkat daripada hanya kira-kira 428,000 pada tahun sebelumnya berikutan langkah perjalanan Covid-19 yang ketat.


Lengahkan peruntukan kawasan pembangkang tak selari prinsip Madani, kata Hadi

Abdul Hadi Awang (PN-Marang) menegur kerajaan mengatakan tindakan melengahkan peruntukan di kawasan pembangkang dan kerajaan negeri yang dikuasainya tidak selari dengan aspirasi kerajaan Malaysia Madani.
Bahkan, kata Hadi, perbuatan itu juga tidak tepat dengan prinsip dalam agama Islam dan demokrasi.
Dalam ucapan perbahasan Belanjawan 2023 di Dewan Rakyat hari ini, Hadi menegaskan semua pihak menjadi rakyat kepada mana-mana kerajaan yang memerintah selepas tamat pilihan raya.
"Inilah demokrasi yang betul.
"Janganlah dalam bab cukai diambil daripada semua, bab hasil bumi pula dikebas daripada semua negeri termasuklah negeri pembangkang dan rakyat pembangkang.
"Tetapi dalam urusan mentadbir dan membahagikan peruntukan, dibeza-bezakan."
Sebelum ini, beberapa ahli Parlimen Perikatan Nasional (PN) kecewa dengan Belanjawan 2023 yang dibentangkan semula apabila tiada peruntukan diberikan kepada wakil rakyat pembangkang dalam teks ucapan Perdana Menteri Anwar Ibrahim yang juga menteri kewangan.
Selain itu, badan bukan kerajaan (NGO) seperti Gabungan Pilihan Raya Bersih dan Adil (Bersih) dan Pembangunan Kawasan (CDF) menyelar pembentangan belanjawan pada Jumaat minggu lalu mengatakan Anwar tidak selari dengan perjuangan reformasinya sebelum ini dan konsep Malaysia Madani.
Mengulas lanjut, Hadi berkata pemberian subsidi kepada golongan petani dan nelayan juga tidak mengubah keadaan kerana wang yang sepatutnya diterima tidak sampai ke tangan mereka.
Katanya, perkembangan terkini menunjukkan kebanyakan penduduk di luar bandar terdiri daripada orang Melayu dan Bumiputera memberikan sokongan kepada PN serta parti-parti Sabah dan Sarawak.
Katanya, meskipun Pakatan Harapan (PH) mendapat sokongan penduduk di kawasan bandar bagaimanapun sokongan itu tidak disertai oleh orang Melayu.
"Justeru, tindakan kerajaan PH yang membelakangi kawasan PN, Sabah dan Sarawak tidak mampu mengubah keadaan PN.
"PN yang mengambil alih kerajaan dalam masa yang singkat ketika bencana wabak dapat menunjukkan sedikit perubahan."


Najib tiba di mahkamah dari Penjara Kajang bagi prosiding kes pinda laporan audit 1MDB

Najib Razak hari ini hadir di Mahkamah Tinggi Kuala Lumpur pada perbicaraan kes meminda laporan audit 1Malaysia Development Berhad (1MDB) yang dihadapinya bersama bekas ketua pegawai eksekutif 1MDB, Arul Kanda Kandasamy.
Najib, 69, tiba dengan menaiki kenderaan utiliti sukan (SUV) pada 8.48 pagi dari Penjara Kajang diiringi beberapa kenderaan polis dan Jabatan Penjara.
Petugas media dari pelbagai agensi mula berkumpul sejak 8 pagi bagi merakam gambar dan video ketibaan bekas perdana menteri itu serta membuat liputan kes berkenaan.
Isteri Najib, Rosmah Mansor, turut hadir di mahkamah.
Najib didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu 'sekali lagi dimuktamadkan' dan dibentang di hadapan PAC bagi mengelak sebarang tindakan diambil terhadap beliau.
Arul, 45, pula didakwa bersubahat dengan Najib dalam membuat pindaan bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.
Pada prosiding hari ini, djangka dua saksi pendakwaan akan memberi keterangan iaitu Arul dan Penguasa Kanan Cawangan Siasatan Suruhanjaya Pencegahan Rasuah Malaysia Haniff Lami.
Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun jika gagal bayar denda ke atas Najib kerana menyeleweng dana SRC International berjumlah RM42 juta.
Semalam, bekas perdana menteri itu hadir  pada perbicaraan kes penyelewengan dana RM2.3 bilion 1MDB di hadapan hakim Mahkamah Tinggi Collin Lawrence Sequerah


Kes baru melonjak 22,000, jumlah keseluruhan jangkitan lepasi 3 juta

22,802 kes baru Covid-19 direkodkan hari ini menjadikan jumlah keseluruhan jangkitan sebanyak 3,019,163 kes.5,442 pesakit juga direkodkan sembuh, menjadikan jumlah keseluruhan pesakit sembuh sebanyak 2,846,713.Dalam pada itu, kes yang memerlukan rawatan di unit rawatan rapi (ICU) adalah sebanyak 176 kes di mana 82 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 98 kes di mana 40 adalah kes Covid-19.Dari 22,802 kes harian yang dilaporkan pada hari ini, 104 kes (0.46%) adalah daripada Kategori Tiga, Empat, dan Lima, dan 20,698 kes (99.54%) lagi adalah terdiri daripada Kategori Satu dan Dua.